RTS :: Hamilton osvojio četvrtu šampionsku titulu u Formuli 1\nAuto-moto Hamilton osvojio četvrtu šampionsku titulu u Formuli 1\nnedelja, 29. okt 2017, 21:53 -> 10:00\nHamilton je pre trke imao 66 bodova prednosti i za titulu mu je bilo potrebno da se plasira među prvih pet, bez obzira na rezultat rivala Sebastijana Fetela iz Ferarija, ili da zauzme bilo koju poziciju, a da Fetel ne bude među prvom dvojicom.\nVozač Mercedesa Luis Hamilton, nakon što je došao do četvrte titule prvaka Formule 1 u karijeri, poručio je da nikad ne odustaje i da je uvek verovao u sebe.\nBritanac je na trci za Veliku nagradu Meksika završio deveti i to pošto je već na startu trke pao na poslednje mesto posle kontakta sa konkurentom za titulu Sebastijanom Fetelom, ali je na kraju završio na poziciji koja mu je bila dovoljna da bude šampion.\n"Nikada ne odustajem. Trka u Meksiku nije od onih koje želim. Išao sam do kraja i samo sam hteo da obradujem porodicu i moj tim. Ponosan sam što sam deo Mercedesa, ", rekao je Hamilton, a prenosi BBC.\n"Razočaran sam četvrtom pozicijom i sudarom sa Hamiltonom, ali to sada nije važno. Najbitnije je da je Luis osvojio titulu, obavio je odličan posao i zaslužio je da slavi. Čestititam mu", kazao je Fetel.\n"Čestitam Hamiltonu i Mercedesu na titulama. Sasvim zasluženo", jasan je bio Holanđanin.\nPosle dve trke ovogodišnjeg šampionata voze se u Sao Paulu i Abu Dabiju. Naredna trka u šampionatu vozi se 10. novembra za Veliku nagradu Brazila.\n(četvrtak, 02. nov 2017, 10:57)\nanonymous sonja stanic [neregistrovani]\n(četvrtak, 02. nov 2017, 10:52)\n(nedelja, 29. okt 2017, 22:50)\n1 Raikonen trijumfovao u Ostinu, Hamilton sve bliži tituli\n5 Dominacija Mercedesa u Sočiju, Botas kreće prvi\n6 Hamilton sve bliži tituli, slavio i u Singapuru\n7 Hamiltonu pol pozicija u Singapuru\n8 Raikonen napušta Ferari, menja ga Lekler\n9 Hamilton slavio u Monci za šestu pobedu u sezoni\n10 Raikonen osvojio pol poziciju u Monci\n1 Borković treći u Evropi\n2 Raikonen trijumfovao u Ostinu, Hamilton sve bliži tituli\n4 Markez pobedom u Japanu do nove titule\n5 Borković drugi pred trku odluke u Barseloni


Šabački naprednjaci se izjasnili protiv interesa sela\nBy Podrinske on\t 2 фебруара, 2017 Politika\nInicijativa da se pokrene postupak pred nadležnim organima Republike Srbije, radi korekcije Odluke o kategorizaciji razvijenosti lokalnih samouprava, kao predlog Inicijative selo-grad, usvojena je juče na Skupštini grada Šapca. Za nju su glasali odbornici, među kojima nijedan sa liste Srpske napredne stranke.\nSvrha našeg predloga je da se ispravi dugogodišnja nepravda prema selima Posavotamnave i Pocerine, koja zbog sadašnje kategorizacije imaju manji povraćaj investicije od sela u opštinama gde je zemljište kvalitetnije i prinosi veći.\nŠabački naprednjaci su ponovo pokazali da ih selo ne zanima već samo otimanje vlasti. Odbornici SNS-a nisu ni podigli ruku za predlog koji je u interesu naših poljoprivrednika. Nije novost da šabačke naprednjake bolji život na selu ne zanima, ali ovog puta su se tako i izjasnili.\nPrevious ArticleSuper ste vi nama\nNext Article Saopštenje FK „Mačva“ Šabac\nMiki 2 фебруара, 2017 14:32\nHanibale,pa da li je moguće da toliko mrziš Srpsku naprednu stranku i sve što se tiče nje,pa čak i to da obmanjuješ javnost sa svojim sitnim ,a u stvari krupnim lažima,a to je da SNS ne zanima selo!!!! Normalno je da opozicija neće UOPŠTE dići ruku i glasati za ono što pozicija predlaže,pa tako po tvojim neistinama u parlamentu Republike Srbije onda opoziciju ne interesuje Srbija. Oni čak ne glasaju ni za svoje usvojene amandmane!!! A Inicijativa selo-grad…. Bolje da ćutiš,jer se zna da tek njih ne zanima selo,nego kako da zaposle svoje „članove“,\nIgor 2 фебруара, 2017 15:03\nNovinar Hanibal nema veze sa ovim tekstom kao prvo,a kao drugo Inicijativa Selo-grad se itekako zalaze za sela i poljoprivredu,malo se informisite sta i kako rade,pa onda osudjujte.\nNikola 2 фебруара, 2017 18:01\nSvaka cast za ISG i za odbornika Stankovica,koji se zalaze i trudi za boljitak zivota na selu,poljoprivrednike i sve sugradjane.A sve dok ima kriticara znaci i da se radi i da se trudi.


Delphi će u Paraćinu u 2017. zaposliti 1.500 ljudi - U Novom Sadu posao za još 500 radnika - Edukaplus\nDelphi će u Paraćinu u 2017. zaposliti 1.500 ljudi – U Novom Sadu posao za još 500 radnika\nPremijer Srbije Aleksandar Vučić u petak, 18. novembra, je obišao fabriku kompanije Delphi Packard u Novom Sadu gde je zaposleno 1.400 ljudi i najavio da će taj prozvođač električne i elektronske opremu za vozila i u Paraćinu naredne godine otvoriti pogon gde će zaposliti 1.500 radnika.\nOn je istakao da su predstavnici te kompanije potvrdili da će nastaviti da šire poslovanje u Novom Sadu i zapošljavaju nove radnike, a Vlada Srbije će davati podsticaje za otvaranje novih radnih mesta.\nIstakao je da je srećan što je prvi put je posle 35 godina u Novom Sadu na jednom mestu zaposleno više od 1.000 ljudi i dodao da od kompanije Delphi očekuje u Novom Sadu da zaposli još 500 radnika.\nDirektor kompanije Delphi za Evropu, Srednji Istok i Afriku Vinsent Pagard je kazao da u zakupljenoj hali u Novom Sadu još ima dovoljno prostora za nove mašine i opremu gde će se proizvoditi za nove programe za potrebe najvećih svetskih automobilskih kompanija.\nOn je naveo da su vrhunska tehnologija i kvalitet vodilje značajnog rasta kompanije Delphi u njenom poslovanju u Evropi, gde, kako je kazao, blisko sarađuje sa proizvođačima automobila kako bi im pomogli da upravljaju sve kompleksnijim zahtevima u pogledu električnih i elektronskih instalacijama u vozilima.\n– Ova nova fabrika će nam pomoći da podržimo rastuće porudžbine – rekao je Fagard.\nUgovor između kompanije Delphi, Republike Srbije i Grada Novog Sada po podsticajnim sredstvima za novi pogon u Novom Sadu potpisan je u februaru mesecu ove godine. U početku pogon je bio na privremenoj lokaciji, a sada je preseljen u renoviranu halu u kojoj se proizvode auto instalacije za vodeće auto proizvođače u Evropi.


Srpska formula uskoro na strazi\n"Morava" u završnoj fazi\nIzrada bolida, po svim standardima FIA, u završnoj je fazi i Srbija bi do proljeća 2019. mogla da se podiči formulom koja će svojim performansama, ali i niskim troškovima proizvodnje i održavanja, omogućiti prije svega srpskim automobilistima da usavrše svoja znanja i vještine, pišu Večernje novosti.\n"Riječ je o motoru koji je nekada ugrađivan u “jugo” i “zastavu 101”. Maksimalna snaga motora je 100 KS i uz ubrzanje od 4 do 4,5 sekundi do 100 kilometara, u zavisnosti od prenosa, dostizaće maksimalnu brzinu od 225 kilometara na čas. Bolid ima sve bezbjedonosne elemente FIA standarda 2018", otkriva Stefanović.\nGume će, kako ističe Stefanović, takođe raditi jedan domađi proizvođač. Poslije testiranja vozila u tri do četiri trke, u planu je organizacija domaćeg i regionalnog šampionata.\n"Ono što je bila moja osnovna ideja i zahtjev jeste da se sve što može pravi u Srbiji. Pravićemo, dakle, sve osim kočnica, rezervoara za gorivo i točkova u našoj zemlji, u našim radionicama", kaže Stefanović.\nsrpska formula formula\nFormula 1: Trijumf Hamiltona u Monci\nNaučnici: Ovo je "formula" za najstrastveniji seks


Slovenija razmišlja o prodaji “Telekoma” - Biznis info portal - Bilans.ba\nHomeTehnologijaSlovenija razmišlja o prodaji “Telekoma”\nLJUBLJANA – Vlada Slovenije je odobrila godišnji plan upravljanja kapitalnim ulaganjima za 2022, u čijem se javnosti nedostupnom dijelu navodi kako će biti ispitana mogućnost prodaje “Telekoma Slovenije” i prodaje državnog udjela u “Savi”.\nPrema aktuelnoj turističkoj strategiji, “Sava” je predviđena kao najvažnija članica državnog turističkog holdinga, budući da je vlasnik turističkog poduzeća “Sava Turizem”. U javnom dijelu o “Telekomu Slovenije” piše da će jedna od najvažnijih aktivnosti u 2022. biti donošenje odluke o kapitalnom ulaganju u ovu kompaniju.\n“S tim u vezi SSH planira analizu industrije, analizu poslovanja grupe ‘Telekom Slovenije‘, dubinsku analizu konkurencije, pogled na opcije konsolidacije i pregled mogućih aktivnosti za povećanje vrijednosti i vrijednosti za vlasnike”, prenosi Indikator.ba.\nObjava Slovenija razmišlja o prodaji “Telekoma” prenijeta sa portala Capital.ba – Informacija je capital.


ЈАВЉА СЕ СВЕ ВИШЕ ЉУДИ СА ДОКАЗИМА - Јадовно 1941. - КУЛТУРА СЈЕЋАЊА\nJAVLjA SE SVE VIŠE LjUDI SA DOKAZIMA\nBANjALUKA, 15. FEBRUARA (SRNA) – Predsjednik Boračke organizacije Republike Srpske Pantelija Ćurguz izjavio je danas da se ovoj organizaciji i Republičkom centru za istraživanje ratnih zločina javlja sve više ljudi koji imaju materijalne dokaze o zločinima armije BiH počinjenim nad Srbima.\n“Dobio sam dva naređenja koja su napisana 29. aprila 1992. godine, odnosno nekoliko dana prije dešavanja u Dobrovoljačkoj ulici, iz kojih se jasno vidi ko je preuzeo odgovornost za bezbjedan izlazak kolone JNA iz Sarajeva”, rekao je Ćurguz novinarima.\nOn je ocijenio da atmosfera u Republici Srpskoj dosad nije bila takva da bi se otvoreno radilo na prikupljanju dokaza.\n“Na dobrom smo putu da to promijenimo i da se argumentima i istinom borimo za pravdu”, dodao je Ćurguz.\nOn je naveo da je potrebno staviti van snage zakone o Sudu i Tužilaštvu BiH koji su nametnuti i kao takvi nisu ustavni, a omogućava ovim pravosudnim institucijama da postupaju jednostrano.\nĆurguz je naglasio da treba pokrenuti proceduru donošenja novih zakona o pravosudnim institucijama na nivou BiH.\n“Ta nova zakonska rješenja moraju biti proizvod usaglašenog pristupa sva tri naroda i onda će pravosudne institucije na nivou BiH biti u funkciji pravde i pravičnosti”, zaključio je Ćurguz.\nPrijedlozima zakona o prestanku važenja zakona o Sudu i Tužilaštvu BiH, koje su u parlamentarnu proceduru uputili SNSD i SDS, predviđeno je da Tužilaštvo i Sud prestaju sa radom u roku od 30 dana od dana stupanja na snagu ovih zakona, a da nakon njegovih usvajanja svi predmeti prelaze u nadležnost entitetskih tužilaštava i sudova.


Iran želi "autentične" bilateralne pregovore sa SAD-om - Klix.ba\nSvijet Iran želi "autentične" bilateralne pregovore sa SAD-om\nIran želi "autentične" bilateralne pregovore sa SAD-om\n4.2.2013. u 09:12\nIran je rekao da pozdravlja ponudu Sjedinjenih Država za pokretanje bilateralnih pregovora o nuklearnom programu Teherana, ali želi da SAD pokaže "autentičnu... poštenu i stvarnu namjeru da riješi to pitanje", izvijestio je BBC u nedjelju.\nIranski ministar vanjskih poslova Ali Akhbar Salehi rekao je da SAD treba prestati prijetiti da će poduzimati akcije protiv Irana dok nudi pregovore. Salehi je govorio na konferenciji o sigurnosti u Muenchenu dan nakon što je potpredsjednik SAD-a Joe Biden na skupu rekao da Iran mora biti "ozbiljan" prema pitanju svog nuklearnog programa.\nMeđunarodni pregovori o iranskom nuklearnom programu trebaju se održati kasnije ovoga mjeseca.\nBiden je u Muenchenu rekao da je Washington spreman održati bilateralne pregovore s Iranom "kada će iransko čelništvo, vrhovni vođa ajatolah Ali Hamnei, biti ozbiljno". "Ta ponuda stoji ali to mora biti stvarno i konkretno i mora postojati plan točaka o kojima su spremni razgovarati. Nismo ih spremni voditi samo radi vježbe".\nSalehi je u nedjelju odgovorio da Iran nema "crvenih crta" te da je sa SAD-om u Bagdadu pregovarao "više puta". "No moramo osigurati da druga strana dolazi s autentičnim namjerama i poštenom i stvarnom namjerom da riješi pitanje", rekao je.\nMinistar je rekao da će Iran ponudu "ozbiljno razmotriti" ali da SAD mora prestati s "prijetećom retorikom".\nSalehi je također "dobrim vijestima" ocijenio što će međunarodni pregovori o Iranu biti održani u Kazahstanu 25. februara, ali nije potvrdio sudjelovanje Teherana.\nPred Zastupničkim domom 1\nAktivizam na djelu 494\n8h 59min 54


Dana 21.06.2011. godine, u svojoj prvoj zvaničnoj posjeti Opštini Danilovgrad, boravio je ministar poljoprivrede i ruralnog razvoja g-din Tarzan Milošević sa saradnicima pomoćnikom ministra g-din Vesko Vojinović i sekretar ministarstva Brano Vujačić.\nSastanku su prisustvovali predsjednik opštine Danilovgrad, g-din Branislav Đuranović sa rukovodnom strukturom Opštine, predsjednik Skupštine Opštine Danilovgrad, g-din dr Miodrag Đurović, nacionalni ekspert za vode, g-din prof Mihailo Burić, direktor JKZP, g-din Darko Đuričković i direktor Direkcije za saobraćaj, održavanje i izgradnju puteva na području opštine Danilovgrad, g-din Dragan Antović.\nU uvodnom izlaganju, predsjednik opštine Danilovgrad je srdačno pozdravio goste i poželio dobrodošlicu, a potom upoznao prisutne sa problemima koje opština ima, kao i sa onim pozitivnim stvarima koje Opština uspješno realizuje u oblasti poljoprivrede i ruralnog razvoja. Vodovod Bandići-Zagarači-Komani predstavlja problem za tamošnje građane, ali je na sastanku dogovoren način prevazilaženja problema i izmirenja dugovanja. Takođe, pozitivan primjer kako sa građanima realizovati jednu značajnu investiciju je vodovod Pavkovići, gdje je Opština zajedno sa građanima, po principu 50%-50%, realizovala projekat izgradnje vodovoda - rekao je predsjednik Đuranović. Građani su imali obavezu da riješe imovinsko-pravne odnose i iskopaju kanal, a Opština i JKZP su obezbijedili kompletan vodovodni material. Prošle godine smo nasuli 10 km seoskih puteva, a imali smo odličnu saradnju i sa prethodnim ministrom g-dinom Simovićem. Kombajn za žetvu koriste besplatno svi proizvođači sa teritorije opštine Danilovgrad, a i šire, jer kada je u pitanju pomoć poljoprivredi, teritorijalne granice se ne prave. Prošle godine smo instalirali 41 solarni sistem na katunima i na taj način omogućeni su bolji uslovi života poljoprivrednim proizvođačima koji izdižu stoku na katunima. Takođe, Opština subvencioniše otkup mlijeka i to po 0,03 €/l – kazao je predsjednik Branislav Đuranović.\nMinistar Tarzan Milošević je kazao da je jako zadovoljan današnjom posjetom i svim pozitivnim stvarima koje je Opština Danilovgrad uradila na razvoju poljoprivrede. On je kazao da je pogledao Strateški plan razvoja opštine 2011 – 2017 godine i da je jako zadovoljan i što je opština Danilovgrad iskoristila komparativne prednosti. Probleme ćemo zajednički rješavati, povećaćemo šanse za razvoj poljoprivrede i na taj način uticaćemo na smanjenje nezaposlenosti. Naše su ambicije poboljšati kvalitet života u ruralnom području, poboljšati vodovodnu i putnu infrastrukturu, izgradnju solarnih uređaja – istakao je Milošević. Siguran je da saradnju sa opštinom Danilovgrad može da intenzivira i kroz kreditnu podršku koju omogućava MIDAS projekat, a na taj način pripremiti teren znanjem kako u narednim godinama vući sredstva iz V komponente IPA fondova koja se odnosi na ruralni razvoj – rekao je ministar Milošević. Prilikom posjete plasteničkoj proizvodnji Buda Brajovića u mjestu Jelenak, nadomak Danilovgrada, uvjeren je da ima ozbiljnih poljoprivrednih proizvođača i da Ministarstvo poljoprivrede ima obavezu pomoći tim proizvođačima u otkupu poljoprivrednih proizvoda.\nPoljoprivredni proizvođač i ugledni domaćin Budo Brajović, kazao je da je zadovoljan odnosom Opštine Danilovgrad prema poljoprivrednim proizvođačima i da na najpovoljnije načine stimuliše poljoprivredne proizvođače, a da očekuje i od ministarstva da se uključi prilikom otkupa viška poljoprivrednih proizvoda.


Belgrade SAXperience 2020: Sedmi međunarodni festival saksofona - Dan u Beogradu\nNaslovna » Izlasci » Festivali » Belgrade SAXperience 2020: Sedmi međunarodni festival saksofona\nNa koncertu otvaranja festivala pod nazivom „Ladies First„, u sredu 30. septembra od 20.00, koje će se prikazivati online na zvaničnom YT kanalu kao i na sajtu i društvenim mrežama festivala, nastupiće Duo Aloj iz Austrije koji čine saksofonistkinja Mojca Pecman i pijanistkinja Ana Marković. Slušaoci će imati priliku da čuju premijerno izvođenje kompozicije domaće autorke Maje Bosnić koja je kao porudžbinu Festivala napisala delo za saksofon i klavir. Na programu će se naći i dela drugih savremenih kompozitora.\nDruge večeri festivala pod nazivom „Moscow Nights„, u sredu 1. oktobra od 20.00, u Ustanovi kulture „Stari grad“ biće posvećeno džez saksofonu kada će nastupiti jedan od najpoznatijih ruskih etno džez saksofonista Oleg Kirejev zajedno sa našim istaknutim pijanistom Draganom Ćalinom.\nS ozirom na to da je broj mesta ograničen koncert će se prikazivati online na zvaničnom YT kanalu festivala kao i na sajtu i društvenim mrežama, a publika će imati priliku da čuje autorske kompozicije Olega Kirejeva sa pregršt improvizacija na saksofonu. Ulaz na koncert je besplatan, a broj mesta ograničen uz obaveznu rezervaciju na sajtu UK „Stari grad“.\nTreće večeri festivala pod nazivom „Belgrade Online„, u četvrtak, 2. oktobra od 20.00, u Svečanoj sali Skupštine grada nastupiće naš istaknuti saksofonista Milan Savić zajedno sa pijanistom Ukijem Ovaskainenom. Oni će izvesti dela domaćih autora, kao i premijeru kompozicije Ivana Brkljačića pisanu za alt saksofon i glas zajedno sa mecosopranom Anom Radovanović. Ulaz na koncert je besplatan, a s obzirom na to da je broj mesta ograničen koncert će se prikazivati online na zvaničnom YT kanalu, kao i na sajtu i društvenim mrežama festivala.\nPoslednje večeri u subotu, 3. oktobra od 20.00, koncert pod nazivom „Brussels Times“ će se prikazivati online na zvaničnom YT kanalu, kao i na sajtu i društvenim mrežama festivala.\nPublika će imati priliku da čuje jednog od najznačajnijih saksofonista iz Belgije, Simon Dirika, profesora na Kraljevskom konzervatorijumu u Briselu. Simon Dirik će zajedno sa pijanistom Kazaćom Flavijenom premijerno izvesti porudžbinu festivala, delo naše poznate kompozitorke Svetlane Savić, kao i druga dela savremene muzike autora iz Belgije.\nDeo bogatog programa Belgrade SAXperience festivala čine i popodnevni koncerti na otvorenom na različitim lokacijama u centru Beograda: na platou ispred Kulturnog centra Beograda, na Cvetnom trgu, na Trgu Nikole Pašića i na Kalemegdanu.\nNa ovim koncertima će nastupiti Milan Savić i Uki Ovaskainen koji će, sa specijalno odabranim repertoarom za ovu priliku, na neposredan način će pridobijati novu mladu publiku.\nBelgrade SAXperience 2020 – program\nSreda, 30. septembar 2020. (20.00) – online\nČetvrtak, 1. oktobar 2020. (20.00) – UK „Stari grad“\nPetak, 2. oktobar 2020. (20.00) – Sala Skupštine grada\nSubota, 3. oktobar 2020. (20.00) – online\nTagovibelgrade saxperience festival saksofona festivali izlasci jazz jesen u beogradu klasika koncerti muzika\nPrethodni Meridianbet: Može li PAOK da iznenadi Benfiku? Pokupi BONUS i tipuj!\nSledeći Novi filmovi u bioskopima, 17. septembar 2020.


Izvor: B92, 23.Jun.2022, 13:24\nPeta generacija najprodavanijeg Toyotinog SUV-a koja je predstavljena 2018. godine i koja je pretrpela blagi "fejslifting" 2021. sada je dobila digitalnu instrument tablu od 12,3 inča, 10,5-inčni ekran multimedijalnog sistema, kao i ažurirani bezbednosni paket Safety Sense za 2023. godinu.\nKada je reč o multimedijalnom sistemu, RAV4 će imati novi ekran osetljiv na dodir, visoke rezolucije, od 10,5 inča, koji je već predstavljen u drugim Toyotinim modelima, uključujući Corollu i Corollu Cross.\nNovi multimedijalni sistem standardno dolazi sa...\nDoterana Toyota RAV4\nIzvor: AutoBlog, 24.Jun.2022, 01:15\nAktuelna, peta generacija Toyote RAV4 je na evropskom tržištu doživela niz modifikacija. Pre svega, doterani RAV4 odlikuju digitalna instrument table od 12.3 inča, 10.5-inčni ekran infotainment sistema i unapređeni Toyotin paket Safety Sense, navodi Carscoops. RAV4 tako dobija novi ekran osetljiv...\n10:29: U JAKNI NA POSAO I NA PLUS 35 STEPENI Dok se većina Beograđana ...\n10:29: Vesić: Odluka Prištine bez presedana, žele etnički čistu dr...\n10:26: MEŠTANI VELIKIH TRNJANA ŠOKIRALI IZJAVOM! "PORED LJUBAVNIKA POS...\n10:26: Uskoro rekonstrukcija vrelovoda u Ulici kraljevića Marka vredna ...


Crveno-beli se trenutno nalaze u boljoj poziciji, s obzirom na to da imaju pobedu više od crnogorske ekipe, međutim, na četiri kola do kraja ligaškog dela takmičenja, još uvek je sve otvoreno.\nDragan Šakota, trener ekipe, rekao je da očekuje težak meč protiv ekipe koja ima visoke ciljeve.\n- Očekuje nas teška utakmica protiv ekipe koja dobro gura u ABA ligi i protiv kluba koji se kroz godine podigao na visok nivo. Imaju odličan tim sa puno iskusnih igrača i očigledno je da imaju visoke ambicije i sa pravom razmišljaju o njima. Ponoviću se ali je tako, sve čestitke braći Pavićević na popularizaciji košarke u Baru, klubu koji su stabilizovali i ambiciji koja je neskrivena da igraju za najviši plasman i bore se sa najjačima. Mi moramo da odigramo pametnu utakmicu, zna se kako igra Mornar i da istaknemo u prvi plan naše prednosti u ovom meču - rekao je trener crveno-belih koji će o sastavu koji će nastupiti u Baru odlučiti na dan utakmice.\nBranko Lazić, bek i kapiten Crvene zvezde imao je samo pohvalne reči o narednom rivalu, a nada se pobedi koja bi ekipi podigla samopouzdanje pred Kup Radivoja Koraća koji je na programu od 13. februara.\n- Znamo koji stil igre gaji ekipa Mornara, puno poseda, brz tempo, puno šuteva za tri poena, ali ove godine imaju rešenja na svim pozicijama u timu. Nismo u idealnoj situaciji iza nas su 4 izuzetno teške utakmice u kratkom periodu od samosedam dana. Mornar ove sezone ima odličan tim, vidi se da su uložili dosta i u skladu sa tim jasno je da žele u plej of ABA lige i da je to cilj kome streme. Mi sa druge strane imamo naše želje i naš cilj, stabilizovali smo se u ABA ligi što u ovakvom kalendaru koji je jako naporan nije bilo lako. Pozivam istovremeno i naše navijače kojih ima u velikom broju u Baru i ostalim mestima da dođu i pruže nam podršku kao i prethodnih sezona kada su nam svojim prisustvom puno značili na gostovanju u Baru. Idemo na pobedu kojom bi u dobroj atmosferi dočekali i završnicu Kupa Radivoja Koraća - poručio je Lazić.


Mosad pomogao u izručenju\nBON - Izraelska tajna služba Mosad pružila je odlučujući pomoć turskim agentima u lovu na kurdskog lidera Abdulaha Odžalana, javila je nemačka agencija DPA. Mosad je svojim turskim kolegama najviše pomogao prenoseći im svoje iskustvo u hvatanju i kidnapovanju pojedinih osoba, stečeno pri hvatanju nacističkog zločinca Adolfa Ajhmana 1960. godine, navodi nemačka agencija. Nekoliko dana pre hapšenja Odžalana, šef Turske generalne direkcije za bezbednost Nedžati Bilidžan je izjavio: "Znamo tačno kuda se kreće. Neće nam umaći", tvrdi DPA.\nOdžalan, kome je većina evropskih zemalja otkazala gostoprimstvo, našao je poslednje utočište u grčkoj ambasadi u Keniji, odakle je u noći između ponedeljka i utorka na neobjašnjiv način izručen Turskoj. Kenijski i grčki zvaničnici tvrde da ne znaju kako je došlo do izručenja lidera Kurdske radničke partije, koji se u Turskoj smatra za teroristu i čeka ga smrtna kazna.\nNa vest o Odžalanovom izručenju, širom Evrope buknule su demonstracije kurdskih emigranata koji su upali u diplomatska predstavništva Grčke ili Kenije u Londonu, Moskvi, Parizu, Hagu, Bonu, Beču, Briselu, Strazburu, Milanu i brojnim drugim gradovima.\nU grčkoj ambasadi u Hagu Kurdi kao taoce drže ženu ambasadora sa osmogodišnjim sinom i služavkom, a stotinak Kurda u ambasadi u Londonu prete da će se spaliti u znak protesta.\nKako javlja Rojters, jedan kurdski zatvorenik se spalio u znak protesta u turskom zatvoru u Dijabakiru, a drugi je teško povređen pri pokušaju samospaljivanja.\n"Lider separatističke organizacije je u Turskoj jutros od tri sata", izjavio je juče s oduševljenjem turski premijer Bulent Edževit. "On će odgovarati za svoje postupke pred turskim pravosuđem", dodao je Edževit.\nTurska tereti Odžalana za smrt oko 29 hiljada ljudi, koliko ih je poginulo za poslednjih četrnaest godina u borbama na jugoistoku Turske.\nOdžalanovo izručenje podiglo je na noge i organizacije za zaštitu ljudskih prava širom Evrope koje strahuju da on u Turskoj ne može dobiti pošteno suđenje. Zasad, međutim, preovlađuje uverenje da Turska, zbog interesovanja međunarodne javnosti, Odžalanu ipak neće izreći smrtnu kaznu.\nGrčki ministar inostranih poslova Teodoros Pangalos apelovao je na Kurde da se povuku iz diplomatskih predstavništava i oslobode taoce, a apelu se pridružio i Jaser Kaja, predsednik kurdskog parlamenta u egzilu.\nObjašnjavajući nedoumice oko izručenja, Pangalos je rekao da je Odžalan, i pored saveta osoblja ambasade da to ne čini, sam odlučio da u pratnji predstavnika kenijskih vlasti krene na aerodrom u Najrobiju, da bi otputovao u Holandiju.\nNa putu za aerodrom, iz konvoja koji je pratilo i osoblje grčke ambasade, Odžalanova kola su nestala. Grčka vlada je u nekoliko navrata tražila od kenijskih vlasti informaciju gde se on nalazi, ali nije dobila nikakav odgovor, dodao je Pangalos.\nViše od dvadeset miliona Kurda žive kao nacionalne manjine u pet zemalja Bliskog istoka, ali je svet ostao gluv na njihove zahteve za nezavisnošću.


Tri sportaša iz BiH doping pozitivna | Hercegovina.Info\nTri sportaša iz BiH doping pozitivna\nPomoćnik direktora Agencija za antidoping kontrolu BiH Amir Avdagić izjavio je Srni da su u ovoj godini evidentirana tri slučaja doping pozitivnih sportaša.\n"Procesuiranje i izricanje sankcija je u postupku. S obzirom na to da su postupci tek inicirani i da su tijeku, nismo u mogućnosti dijeliti bilo kakvu informaciju u skladu sa Zakonom o sportu u BiH i Antidoping pravilima u BiH do donošenja odluka", rekao je Avdagić.\nOn je podsjetio da su od 1. siječnja na snagu stupili novi Svjetski antidoping kodeks, međunarodni standardi i nova Antidoping pravila u BiH, uključujući novu Listu zabranjenih sredstava za 2021. godinu.\nAgencija za antidoping kontrolu BiH kreirala je Uputstvo za provođenje i primjenu Svjetskog antidoping kodeksa 2021, međunarodnih standarda i Antidoping pravila u BiH.\nSvjetski antidoping kodeks 2021, međunarodni standardi Svjetske antidoping agencije 2021 i Antidoping pravila u BiH se primjenjuju neposredno, te imaju prednost u odnosu na zakonske i podzakonske akte donesene od nadležnih zakonodavnih i drugih organa u BiH.\ndoping sportaši testiranje anti doping


Kfor tvrdi da je bezbednosna situacija na Kosovu i Metohiji stabilna - Jutarnji GLASnik\nKomanda Kfora saopštila je da je bezednosna situacija na Kosovu i Metohiji mirna i stabilna i da stanovnici nemaju razloga za zabrinutost.\nReagujući na, kako se ističe, medijske natpise o navodnim informacijama koje je Kfor dostavio srpskim vojnim vlastima, ova komanda ističe da je situacija na Kosovu mirna i stabilna i da Kfor nastavlja da deluje kako bi obezbedio sigurno i bezbedno okruženje i slobodu kretanja na Kosovu.\nIz Komande poručuju da Kfor u okviru svog mandata održava bliske odnose i čestu razmenu informacija sa institucijama na Kosovu, Srbiji, susednim zemljama i međunarodnim organizacijama s ciljem u vezi sa prisustvom i dobijanjem bilo kakvog upozorenja koje bi moglo uticati na bezbednosnu situaciju.\nKfor je, dodaje se u saopštenju, spreman da usvoji sve neophodne mere u koordinaciji sa Kosovskom policijom i Eulekom, kako bi Kosovo ostalo sigurno za sve stanovnike.\nTagged bezbednost, KFOR, KOSOVO I METOHIJA


Ponovo počela podela natrijum hipohlorita za sva domaćinstva - Info022\nBy urednik on\t 21/07/2020 Kategorija Sremska Mitrovica\nJavno komunalno preduzeće „Vodovod” Sremska Mitrovica juče je ponovo postavilo punktove sa dezinfekcionim sredstvima u svim gradskim mesnim zajednicama na teritoriji Grada Sremska Mitrovica, u Laćarku i Mačvanskoj Mitrovici.\nNatrijum hipohlorit koji se proizvodi u JKP „Vodovod” razblažen je u razmeri 1:9 i kao takav može se bezbedno koristiti, bez daljeg razblaživanja. Kako je u izjavi za medije rekao Petar Samardžić u ime Gradskog štaba za vanredne situacije Sremska Mitrovica distribucija natrijum hipohlorita je počela i odvijaće se svakodnevno.\n„U okviru sprovođenja preventivnih mera na teritoriji Grada Sremska Mitrovica u borbi protiv širenja virusa kovid 19, najpre je Gradsko stanovanje ponovilo akciju dezinfekcije stambenih zgrada potom i naravno Javno komunalno preduzeće “Komunalije” uz permanentu dezinfekciju svih zdravstvenih ustanova, ponovilo je i akciju dezinfekcije svih javnih površina, pre svega parkova, igrališta, gradske plaže sa kompletnim mobilijarom i ostalih površina na otvorenom prostoru. Danas po preporuci Gradskog štaba za vanredne situacije ponavljamo i akciju distribucije dezinfekcionog sredstva rastvora natrijum hipohlorita koji se proizvodi u našem mitrovačkom „Vodovodu”. Sredstvo je namenjeno za dezinfekciju površina i podova u prostorijama, objektima, sanitarnim čvorovima, ne bi trebalo da se koristi za dezinfekciju ruku i lica. Rezervoari sa sredstvom biće postavljeni u svim gradskim mesnim zajednicama, u centru Laćarka i centru Mačvanske Mitrovice. Ukoliko bude bilo potrebe postavićemo ih u narednih danima i u svim selima. Tankovi sa dezinfekcionim sredstavima biće dostupni tokom narednih nekoliko dana i biće pod nadzorom od 7 do 21 sat svakog dana. Svi oni koji žele da samostalno sipaju sredstvo moći će to da učine i pre i posle ovih predviđenih termina, samo da obavezno koriste rukavice, nije opasno ni ako dezinfekciono sredstvo dođe u kontakt sa rukama ili sa licem ali potrebno je odmah isprati toplom vodom i sapunicom. Ne bi trebalo da se stvaraju nepotrebne gužve, dezinfekcionog sredstva ima dovoljno i redovno će se dopunjavati. Svi oni koji čekaju u redu potrebno je da naravno poštuju i održavanju propisanu fizičku distancu”, rekao je Samardžić.\nGrađani treba da donesu svoju ambalažu i u svakom momentu mogu da nabave za svoje domaćinstvo do pet litara natrijum hipohlorita.


Grad Trebinje donira steone junice | Trebinje Live\nGrad Trebinje donira steone junice\nNa javni oglas Grada Trebinja za dodjelu žive stoke apliciralo je 40-ak domaćinstava sa područja Trebinja, od kojih će najbolje rangirani sa liste u prvom krugu dodjele dobiti po jednu steonu junicu, rečeno je Srni u Odjeljenju za privredu i društvene djelatnosti Grada.\nReferent za poljoprivredu u ovom odjeljenju Rade Drinjak istakao je da je riječ o steonim junicama visokokvalitetnih mliječnih rasa, čija je cijena na tržištu oko 4.000 KM.\nZa nabavku ovih grla Grad je u budžetu izdvojio oko 90.000 KM.\nOve junice biće dodijeljene prije svega registrovanim poljoprivrednim proizvođačima, koji ispunjavaju odgovarajuće smještajne uslove, te se izjavama obavežu da će u roku od pet godina dobijeno grlo nadoknaditi grlom iz reprodukcije.\nDrinjak je pojasnio da svi koji u prvom krugu dodjele dobiju steonu junicu imaju obavezu da prvo žensko tele ostave za narednog kandidata sa utvrđene liste čekanja, koji će grlo dobiti u nekom narednom krugu dodjele.\n"Po završetku konkursa, komisija Grada Trebinja obići će domaćinstva koja su konkurisala da utvrdi da li postoje odgovarajući smještajni objekti za grla, nakon čega će, na osnovu dostavljene dokumentacije i nalaza komisije, biti utvrđena rang lista prvog kruga dodjele", naveo je Drinjak.\nOn je dodao da je grad Trebinje grant za razvoj poljoprivrede iključivo usmjeravao za infrastrukturnu podršku - izgradnju seoskih puteva i sistema za navodnjavanje, te da se ove godine prvi put u okviru granta sredstva izdvajaju i za nabavku žive stoke.\nGrad Trebinje uputio je zahtjev i Ministarstvu poljoprivrede, šumarstva i vodoprivrede Republike Srpske da izdvoji dio sredstava za kupovovinu steonih junica, jer je zainteresovanost domaćinstava veća od do sada obezbijeđenih sredstava za ovu namjenu


Popularni VPN servisi ne nude privatnost i anonimnost koju obećavaju\nTema: Popularni VPN servisi ne nude privatnost i anonimnost koju obećavaju\n20.06.2016, 23:35 #1\nVPN (Virtual Private Network) servisi se mogu koristiti da bi se izbegla internet cenzura i pristupanje blokiranom sadržaju, ali istraživači upozoravaju da ne bi trebalo verovati kompanijama koje tvrde da nude privatnost i anonimnost (pdf).\nGrupa istraživača sa Univerziteta Sapienza u Rimu i Univerziteta Queen Mary u Londonu nedavno je testirala 14 najpopularnijih komercijalnih VPN servisa: Hide My Ass, IPVanish, Astrill, ExpressVPN, StrongVPN, PureVPN, TorGuard, AirVPN, PrivateInternetAccess, VyprVPN, Tunnelbear, proXPN, Mullvad i Hotspot Shield Elite.\nIstraživači su istraživali infrastrukturu ovih servisa, tehnologiju tunelovanja koju servisi koriste i njihov klijent softver.\nOni su otkrili da se mnogi od ovih servisa oslanjaju na zastarelu tehnologiju koja može biti ugrožena brute-force dešifrovanjem, da većina VPN klijenta ima problema sa curenjem podataka u dual stack mrežama, da je značajna količina saobraćaja izložena javnoj detekciji, i da mala količina IPv6 saobraćaja koja curi iz VPN tunela može da izloži celu istoriju pretraživanja korisnika čak i na Ipv4 sajtovima.\nIstraživači su otkrili da DNS hijacking napad koji iskorišćava ključnu ranjivost u mnogim VPN konfiguracijama takođe može dovesti do curenja znatne količine IPv4 saobraćaja iz VPN tunela.\nIstraživači ističu da iako VPN-ovi preduzeća mogu biti podložni ovim napadima, njihov uticaj je ograničen u poređenju sa komercijalnim VPN servisima.\nIstraživači kažu da su dezinformacije kojima su korisnici izloženi zabrinjavajući aspekt tržišta VPN servisa, tako da je korisnicima teško da razgraniče smele tvrdnje uobičajene za reklamne kampanje od stvarnih činjenica.\nDa bi se situacija popravila od primarnog značaja su kampanje informisanja javnosti jer će informisani korisnici primorati provajdere VPN usluga da preduzmu ozbiljne mere u obezbeđivanju svojih servisa i klijenata. Istovremeno, i korisnici će moći da izaberu kombinaciju tehnologija koje više odgovaraju njihovim potrebama, kažu istraživači.


Press Online :: Hronika :: MIHAILO JE SAMO JEDNA KARIKA U LANCU ELITNE PROSTITUCIJE Makro katalog sa po ČETIRI FOTOGRAFIJE devojaka klijentima pokazivao po kolima / print=true\nKako nezvanično saznajemo, Maksimović je podvodio nekoliko devojaka za koje je bio zadužen i to uglavnom samo u Beogradu, ali on nije bio glavni u ovom poslu, već samo jedna od "karika" u velikom lancu trgovine ljudima. Maksimović je krajem marta uhapšen na beogardskom aerodromu "Nikola Tesla" i kod njega je tada pronađena uredno vođena evidencija o devojkama za koje se sumnja da je podvodio, kao i o klijentima koji su koristili njegove usluge. Njemu je nakon toga određen pritvor, a na saslušanju kod tužioca branio se ćutanjem.\nKako nezvanično saznajemo, Maksimović je na sastanke sa novim klijentima koji su želili da pogledaju "katalog" sa devojkama koje on podvodi, uvek išao automobilom, a kako bi bio siguran da niko neće videti šta gledaju, niti o čemu pričaju, "sastanak" se i odvijao u kolima.\nNaime, kada bi neko izrazio želju da iznajmi devojku na sat, dva ili noć, Maksimović bi došao na ugovoreno mesto i klijentu davao da pogleda katalog sa njihovim fotografijama. Kako saznajemo, u katalogu se nalazi nekoliko fotografija svake devojke: na nekoliko fotografija ta devojka je gola, a na jednoj obučena. Ispod imena svake devojke nalazi se i cifra za koju se ona može "iznajmiti" za jedan sat.\nAfera "elitna prostitucija" trese Srbiju\nKao što je "Blic" već objavio, o ozbiljnosti Maksimovićevog posla govori i podatak da su devojke morale da se ponašaju i žive po određenim pravilima koje je on propisivao, a sve kako bi ostvarivao što veću zaradu podvodeći devojke VIP klijentima.\nTada je ustanovljeno ko je zapravo Maksimović i čime se bavi, te da za njega radi sedam devojaka od kojih je tada pet uhapšeno. Među njima našla su se neka od "zvučnijih" imena iz srpske javnost, pa su lisice na ruke stavljene učesnici rijaliti programa Milici Živanović koju javnost poznaje po nadimku Mimi Oro i Anabela Šćekić zvana Tigrica. Na spisku su se našle i Tijana Štrulović za koju mediji navode da se bavi manekenstvom i da je iz Bosne i Hercegovine, kao i Banjalučanka Božana Vujinović, poznata i po vezi sa Acom Lukasom.


Snažan rast realizacije Jedinstva u prvih šest meseci | Kamatica\nPočetna > berza > Snažan rast realizacije Jedinstva u prvih šest meseci\nTekst objavljen: 19.08.2019 16:30\nProizvodno-montažno preduzeće Jedinstvo iz Sevojna (JESV) objavilo je nekonsolidovane rezultate poslovanja za prvih šest meseci koji ne obuhvataju poslovanje zavisnih preduzeća\nNekonsolidovani prihod kompanije u periodu januar-jun skočio je 42,4 odsto na 2,1 milijardu dinara dok je kompanija zabeležila poslovni dobitak od 17,9 miliona dinara. U istom periodu prošle godine, zbog sezonske delatnosti, kompanija je ostvarila poslovni gubitak od 127,6 miliona dinara.\nNeto dobit u prvih šest meseci tekuće godine skočila je 70,2 odsto na 64,2 miliona dinara.\nNeto dug Jedinstva na kraju juna porastao je 70 odsto od početka godine, ali je ostao na relativno niskom nivou od 713,7 miliona dinara.\nŠta bi sa kupovinom beogradske berze od strane Atine?\nIndeksi na Volstritu osetno pali\nStagnacija Belexa, NIS ponovo ispod 600 RSD\nAkcije Jedinstva trenutno se nalaze na višegodišnjem maksimumu od 5.799 dinara, nakon što je kompanija ove godine povećala dividendu za 40 odsto. Na trenutnoj ceni ova akcija nosi dividendni prinos od 7,1 odsto.\njedinstvo jedinstvo sevojno Beogradska berza momentum


Rim: Crna Gora u protekloj deceniji napravila značajan napredak na svim poljima | EUME\nNaslovnica Info Press info Rim: Crna Gora u protekloj deceniji napravila značajan napredak na svim poljima\nRim: Crna Gora u protekloj deceniji napravila značajan napredak na svim poljima\nNa okruglom stolu je ocijenjeno da je Crne Gore u protekloj deceniji napravila značajan napredak na svim poljima i ukazano na značaj njenog članstva u NATO za Italiju, Balkan i evropski dio Mediterana.\nOsim ambasadora, na okruglom stolu su govorili su i predsjednik Instituta Ferdinanda Neli Feroci (Ferdinanda Nelli Feroci), ugledni italijanski diplomata Laura Mirakian (Laura Mirachian) i naučni istraživač Rikardo Alkaro (Riccardo Alcaro).\nAmbasador Sbutega je govorio o značaju integracije Crne Gore u NATO, kako za našu zemlju, tako i za region, Mediteran i Evropu i istakao da svako širenje NATO-a ima globalni značaj, pogotovo u kompleksnom periodu punom izazova i tenzija. On je podsjetio na komleksnost Crne Gore u etničkom, vjerskom, kulturnom i političkom pogledu, kao i na istorijska iskustava u kojima se našla Crna Gora.\nTakođe, on je ukazao na paralelu i komplementarnost integracionih procesa i podsjetio da je odluka o članstvu u NATO-u i EU sazrela još prije sticanja nezavsnosti, te da se ne radi samo o interesima u oblasti sigurnosti i razvoja, već i o želji da se na taj način država definitivno integriše u zapadnu civilizaciju.\nTokom svog izlaganja, ambasador je iskoristio iskoristio priliku da se zahvali svim članicama Alijanse na nesebičnoj podršci, sa posebnim akcentom na Italiju, ističući napore njene diplomatije u tom smislu.\nOkrugli sto, kojem su prisustvovali, diplomate, predstavanici italijanskih institucija, eksperti i novinari realizuje se u okviru programa obliježavanje desetogodišnjice obnove nezavisnosti Crne Gore u Italiji.


03-07-2017 08:30 Ratni izveštaji Sirija / Irak Svet Planeta Video\nNovi snimci bespilotnom letelicom (dronom) otkrivaju magnitudu uništenja Starog grada, prostora gde se vodi zadnji okršaj između terorista Islamske države i iračke vojske u velikoj bitki za Mosul.\nMosul u ruševinama (Foto: Jutjub)\nNa snimku se mogu videti razrušene zgrade i napuštene ulice na prostoru grada koji je inače bio vrlo gusto naseljen.\nVelika džamija Al-Nuri pod kontrolom je iračke vojske od četvrtka, ali pretvorena je u ruševinu nakon što su je teroristi digli u vazduh neposredno pre dolaska iračke vojske, odnosno u trenutku kada su se iračke trupe nalazile na oko 50 metara od lokacije.\nPročitati OVDE kakvu to "rusku zver" dobija predsednik Asad i to pre ruske vojske?\nIračke trupe u starom gradu Mosula, poslednjem uporištu ID.


Dečji osećaj za vreme\nI. M. 18. novembra 2008. 00:00\nDeca su divna, divno je imati ih, ali nekada stvarno umeju da vas izlude – recimo, onda kada se razvlače s najobičnijim stvarima kao što je pranje zuba, umivanje i odlazak u krevet. Nije loše uzeti u obzir to da je dečji osećaj za vreme često različit od onoga koji imaju odrasli.\nZna vaš mališan da treba da ode do kupatila i obavi večernju toaletu. Ali, po njegovom viđenju stvari, ima vremena za to – a trenutno se zaneo nečim baš zanimljivim, možda crtanim filmom, nekom šarenom reklamom, kompjuterskom ili nekom drugom igrom… Detetu je veoma lako da u beskraj odlaže nešto onda kada nema osećaj da s tim treba da požuri (ne računa se to što vi mislite da bi trebalo već jednom to da uradi). Obući će pidžamu, opraće zube, uradiće sve što treba, zašto li se vi toliko nervirate?\nNaravno, vi želite da dete već jednom stavite u krevet, znate iz iskustva da će ovako samo da, kad ga savlada umor, zaspi ispred televizora, što presvlačenje, pranje zuba i slično čini komplikovanijim, mališan će biti kenjkav ako ga probudite za sve to. Šta učiniti? Može da pomogne ako detetu date precizne vremenske odrednice do kad nešto mora da uradi (recimo: "Imaš deset minuta da se spremiš za krevet!"), a može da pomogne još i više ako dete dobije neku vrstu nagrade ukoliko zadato obavi pre roka (na primer, pre spavanja ćete mu pročitati dve bajke umesto jedne, jer, eto, ima vremena za to sad kad je mališan ranije završio s pripremama za krevet). Vremenom, uz dosledno sprovođenje postupka, dete nauči da je dobra stvar uraditi nešto na vreme – a ako završi pre zadatog roka, još je i bolje.\nKao i uvek, treba uzeti u obzir to da deca u ponašanju najpre kopiraju roditelje. Tako, ako mama i/ili tata večito kasne s onim što rade, sve rade u poslednji trenutak ili i kasnije, i dete će, u želji da se ponaša kao veliko, i u uverenju da se to tako radi, postupati isto.\nosecaj za vremestrpljenjezenedeca\nPoklon klika vredan – uzmi odmah 1.500 RSD za klađenje i 30.000…\nInvazija otrovnih riba u Mediteranu: „Agresivne su kao pit…


Arhiva - Volonter nosi bocu sa kiseonikom namenjenju zbrinjavanju pacijenata obolelih od koronavirusa, u Damasku, Sirija, 3. marta 2021.\nNovi talas Kovida 19 pogađa ratom zahvaćenu severoistočnu Siriju, navodi se u saopštenju Lekara bez granica (MSF).\nMSF su saopštili da je do 26. aprila bilo 15.000 slučajeva i 640 smrtnih slučajeva, dok je 960 zdravstvenih radnika imalo pozitivan test na Kovid 19.\nUpozorenje dolazi ubrzo nakon što je Međunarodni komitet za spasavanje (IRC) saopštio da u regionu nedostaje opreme za testiranje i kiseonika.\nIRC poručuje da je odgovor regiona na Kovid 19 "ozbiljno ugrožen".\nMSF je saopštio da su dve bolnice koje podržava u regionu, jedna u Hasakehu i druga u Rakii, tokom poslednjih mesec dana beležile porast u potvrđenim slučajevima oboljevanja.\nBrojevi bi mogli biti veći jer je testiranje i dalje nedovoljno, rekla je grupa.\n"Šokantno je da se godinu dana nakon izbijanja region severoistočne Sirije i dalje bori da pronađe ključne zalihe za Kovid 19", rekla je Kristal van Liuven, menadžerka za hitne slučajeve MSF-a za Siriju. "Postoji očigledan nedostatak sredstava za laboratorijsko ispitivanje, neadekvatni bolnički kapaciteti za lečenje pacijenata, nedovoljno kiseonika za podršku onima kojima je najpotrebniji i ograničena dostupnost lične zaštitne opreme za zdravstvene radnike".\nAgencije Ujedinjenih nacija nisu u mogućnosti da isporuče pomoć regionu bez dozvole sirijske vlade, saopštio je MSF. Jedina laboratorija u regionu koja može da testira na virus "trpi kritične nedostatke zaliha", rekla je grupa.\nLaboratorija ostaće bez zaliha za testiranje u roku od dve nedelje, a dva centra za lečenje u Hasakehu i Raki morala su da obustave aktivnosti zbog nedostatka zaliha, dodala je grupa.\nPlanovi vakcinacije u regionu propali su, rekla je grupa.\n"Ozbiljno smo zabrinuti zbog toga što se u regionu uskoro neće dogoditi značajne aktivnosti vakcinacije protiv Kovida 19", rekla je Van Liuven. "Raspodela vakcina i drugih osnovnih zaliha pokazala se neravnopravnom u različitim regionima zemlje, što pokazuje da je regionalna politika još jednom negativno uticala na odgovor humanitarne pomoći na severoistoku Sirije".\nGrupa poziva na "značajno povećanje pomoći od strane zdravstvenih i humanitarnih organizacija" i "fleksibilnost donatora za podršku organizacijama koje sprovode projekat".


Marković: ''KRŠE ZAKONE I RASPRODAJU imovinu Grada'' :: Dešavanja u Bijeljini ::\n18. September 2021. / 15:32\nMarković: ''KRŠE ZAKONE I RASPRODAJU imovinu Grada''\nPredsjednik Gradskog odbora Partije demokratskog progresa i odbornik Slaviša Marković, kao predstavnik jedine aktivne opozicije, insistirao je da Skupština Grada ne ukida plaćanje komunalne takse zbog posljedica djelovanja korona virusa, nego da je smanji na simboličan iznos. Marković je, ne pojašnjavajući u čijoj nadležnosti je donošenje takve odluke, naglasio da lokalni parlament ovako rizikuje sudske procese.\nNezakonito oslobađanje plaćanja komunalne takse\n,,Nova Skupština Grada je nastavila praksu donošenja nezakonitih odluka. Odluka o oslobađanju plaćanja komunalnih taksi nije u nadležnosti grada. Ja sam na početku to sugerisao da se takva tačka dnevnog reda ne usvoji. Umjesto toga trebalo je komunalnu taksu smanjiti na simboličan iznos, kako sutra ne bi došli u priliku da skupština bude predmet sudskog spora,'' pojasnio je Marković.\nSmjenjeni načelnici odjeljenja će pokrenuti tužbe\nMarković je naveo i da će najvjerovatnije biti pokrenuto više sporova zbog smjena načelnika odjeljenja čime će se izazvati dodatni troškovi za budžet Grada.\nNagrađuju smijenjene direktore\nOn je kritikovao i Komisiju za izbor i imenovanja koja je odlučila da nagradi smijenjene direktore Doma zdravlja i Bolnice ,,Sveti Vračevi''.\n,,Ova većina ne samo da je protiv PDP, protiv Šarovića i SDS ona je danas i protiv Milorada Dodika. Milorad Dodik smijenio direktore doma zdravlja i bolnice zato što su se slabo ponijeli u vrijeme korona virusa, a nova većina donosi kontradiktornu odluku kojom ih nagrađuje'', kaže Marković.\nPrema njegovom mišljenju odbornici nove većine su ovakvim potezom pokazali da su ,,protiv svih građana Bijeljine'' koji su ,,dovedeni u opasnost'', ali i protiv samog Dodika koji ih je i okupio u novu većinu.\nProdaju zemlju mimo želje građana Dvorova\n,,Vidjeli ste da sam stavio i primjedbu na prodaju imovine u Mjesnoj zajednici Dvorovi. Ja sam razgovarao sa mještanima koji su insistirali da se ta imovina ne prodaje. U pitanju je parcela od tri dunuma preko puta Banje Dvorovi. Moja ideja je bila da se to da na raspolaganje mještanima, odnosno Banji Dvorovi, jer se u narednim periodu Banja mora širiti na okolne parcele i pružati nove sadržaje,'' rekao je lider opozicionog djelovanja u Bijeljini i istakao da ,,ne vidi razlog'' što je skupštinska većina se opredijelila da proda to zemljište ,,u srcu mjesne zajednice Dvorovi''.\nViše nema domaćina – prodaju imovinu grada\nKritikovao i što je od prvih sedam tačaka, četiri bilo u vezi sa prodajom imovine na području Grada, što je, kako je rekao, dokaz kako nova skupštinska većina ,,domaćinski posluje'' prodajući sopstvenu imovinu.\nNe zna se ko je s kim, ko je privatno u većini, a ko kao član stranke\nMarković ističe i da nije prihvaćen njegov zahtjev da se odbornici ,,konačno izjasne'' kojoj političkoj partiji pripadaju. Ukazao je da se trenutno, zbog nepostojanja ovakvog izjašnjenja, na funkcije u gradskoj upravi imenuju pripadnici stranaka koji više nemaju odbornike.\n,,Predsjednik skupštine, je rekao da su odbornici lični nosioci mandata i da su se lično udružili i formirali skupštinsku većinu od 17 ili 18 odbornika što znači da je ovo jedinstven slučaj u Republici Srpskoj i na Balkanu da je lična grupa formirala skupštinsku većinu i da upravlja Gradom, da to nisu predstavnici političkih partija. Ubjeđen sam da će to građani prepoznati'' rekao je Marković.\nUskoro će izbori\nZa koji mjesec će izbori, istakao je Marković i izrazio uvjerenje da će građani , ali i da ćemo ,,svi mi'' kazniti ovakve pojave na izborima. Treba, smatra, kazniti i one ,,koji na osnovu ličnih potpisa i ličnih afiniteta'' misle da mogu rukovati budžetom i gradskom administracijom.


Ovako su razarali Beograd: 78 godina od nacističkog zločina (foto) - Sputnjik Srbija\n14:01 06.04.2019 (osveženo 13:07 30.07.2019) Preuzmite kraći link\nĐorđević je rekao da je Srbija uvek bila antifašistička zemlja i da će se svim snagama boriti protiv svakog oblika fašizma.\n„Na današnji dan odajemo počast svim nevinim žrtvama, žrtvama fašističkog režima 1941, koji je sebi uzeo za pravo za oduzme nevine žrtve“, izjavio je Đorđević, dodajući da je u tom bombardovanju veliki broj nedužnih ljudi izgubio život.\nNažalost, kako je rekao, i danas povremeno imamo momente kada se u našoj zemlji javljaju pojedinci, koji „na neke fašističke načine i fašističkim metodama pokušavaju da nešto promene“.\n„Ali Srbija je uvek bila antifašistička, uvek je bila na pravoj strani i danas je na pravoj strani, i iskoreniće svaki oblik fašizma“, poručio je ministar.\nGradonačelnik Beograda Zoran Radojičić je rekao da je tokom svoje burne istorije Beograd mnogo puta bio bombardovan i istakao da je pre tačno 78 godina, rano ujutru počelo jedno od najvećih razaranja prestonice.\n„U napadima od šestog aprila 1941, kao i onima koji su usledili, živote je izgubilo hiljade ljudi, zbog čega ga se sećamo kao jednog od najtužnijih dana u našoj istoriji“, izjavio je gradonačelnik.\n„Polaganjem venaca čuvamo uspomenu na sve ljude koji su svoje živote dali tokom Drugog svetskog rata kako bi mi danas imali slobodu“, kaže Radojičić.\n„Izgoreo je Most kralja Aleksandra, Narodna biblioteka na Kosančićevom vencu, sa više od 350.000 knjiga. Nisu pošteđeni ni verski i obrazovni objekti, skloništa, bolnice. Iako je posle ovog — kao i posle svakog napada Beograd uspeo da se izdigne — tuga, praznina i šteta koja su mu tada naneti ne mogu se umanjiti“, naveo je Radojičić.\nZa vreme masovnog bombardovanja jugoslovenskih gradova hiljade civila su izgubile život, a došlo je i do značajnih materijalnih razaranja, poput uništenja privrednih, obrazovnih, zdravstvenih i kulturnih zdanja.\nBeograd, obeležavanje, bombardovanje


Vojvođanski IKT klaster: Put do pakla i dobre namere\nInformacija o državnim subvencijama nemačkoj firmi “Kontinetal” u ukupnom iznosu od 9,5 miliona evra prilično je uzburkala javnost, kao i poslovnu zajednicu. Stoga prenosimo saopštenje Vojvođanskog IKT klastera u celini.\nNakon žestoke reakcije IT zajednice na vest o subvencijama u Novom Sadu, premijerka Srbije, Ana Brnabić, i dalje smatra da nema razloga za zabrinutost i iznela je nekoliko argumenata s tim u vezi.\nNjena reakcija je bila veoma štura i nadamo se da ćemo brzo čuti i videti temeljniju eksplikaciju, ali imamo obavezu da se ovde ukratko pozabavimo iznetom argumentacijom i pružimo dodatne elemente za diskusiju.\nPre svega, prema navodima medija, premijerka je izjavila:\n“Država je dala subvencije “Kontinentalu” za otvaranje istraživačkog centra u Novom Sadu pošto to nije autsorsing kompanija”.\nAutorsing po definiciji znači prosleđivanje nekog posla van sopstvene organizacije, uz spremnost da za urađen posao platite ugovorenu cenu. Premijerka u svojoj izjavi verovatno želi da kaže da “Kontinental” nije klasična IT autsorsing kompanija, koja nekoj drugoj IT kompaniji plaća za razvijanje softverskog koda, te koja isporučeni predmet ugovora dalje prodaje kao sopstveni ili ugrađuje u svoj krajnji proizvod/uslugu. Dobit (i porez na istu) se sliva na lokaciji kompanije koja prodaje krajnji proizvod/uslugu.\nPoslovni model “Kontinentala” je u suštini upravo takav autsorsing, jer će Centar za istraživanje i razvoj ove kompanije u Novom Sadu sve što razvije isporučiti matičnoj kompaniji, koja će krajnji proizvod prodavati iz Nemačke ili neke druge lokacije. “Kontinental” u Srbiji nije autsorsing kompanija, samo u slučaju da sva prava intelektualne svojine budu zadržana u Srbiji i ako se iz Srbije budu prodavala na svetskim tržištima. Time naša država ne dobija samo poreze i doprinose na plate zaposlenih, nego i porez na dobit – što je mnogo značajnije.\nČak i da je ovo zaista slučaj sa “Kontinentalom”, dolazimo do pitanja zašto se subvencije ne prilagode lokalnim kompanijama, koje, takođe, razvijaju sopstvene proizvode/usluge za svetska tržišta? Nije li bolje da na svetskom tržištu gradimo poziciju kao provajder kvalitetnih proizvoda i usluga u novim tehnologijama, a za šta već imamo sijaset uspešnih primera, umesto da pojedinim kompanijama obezbeđujemo radnu snagu, i to tako što ćemo im pomoći da preuzmu već zaposlene u drugim kompanijama?\nPročitali smo još i to da\n…”će Srbija od tog centra imati veliku korist, te da će koristi biti i za startap kompanije”.\nTakva izjava mora da bude potkrepljena egzaktnim podacima da bismo o tome uopšte mogli diskutovati. U međuvremenu, startap kompanijama bi mnogo više odgovaralo da se konačno počne sistemski raditi na uspostavljanju ekosistema koji podržava preduzetništvo – od pristupa početnom i odvažnom kapitalu, do uspostavljanja pravnog okvira koji će pogodovati finansiranju i razvoju biznisa.\nMoramo ponoviti da je ovaj potez Vlade Srbije bio sasvim neočekivan. Tim pre što nikada nismo imali premijera, koji je IT teme postavio tako visoko na agendu, kao što je to uradila Ana Brnabić. Na mnogim od tih tema se počelo sa radom: informatika je uvedena u osnovne škole, ima pozitivnih pomaka u digitalizaciji državne uprave, pružena je podrška neformalnom obrazovanju za IT, postoji volja da se na ostalim nivoima obrazovanja sprovedu neophodne reforme. Naš je utisak i to da nikad pre nije bilo toliko spremnosti za dijalog sa IT zajednicom. No, u ovom slučaju, IT zajednicu niko nije konsultovao.\nDo sada su samo pojedinci iz naših redova, uglavnom naučnici, uspevali da postignu planetarni uspeh u svom polju rada. U najvećem broju slučajeva tako što su odlazili tamo gde su uslovi za takav uspeh bili povoljniji nego u Srbiji. Možda po prvi put u istoriji, a zahvaljujući prirodi informacionih tehnologija, kod kojih uspeh zahteva uglavnom znanje, imamo priliku da Srbiju učinimo planetarno uspešnom pričom. Greške koje sada napravimo, teško ćemo moći da ispravimo.\nU tome možemo da učimo i na tuđim primerima. Vojvođanski IKT klaster je od kolega iz Balkansko-crnomorske mreže IT klastera dobio brojna pisma podrške i informacije o njihovim iskustvima.\n“Imali smo sličnih problema, jer je Bugarska zanimljiva destinacija za mnoge industrijske sektore – automobilski, mehatroniku, tekstilni itd. U borbi sa BIA (Bugarska investiciona agencija) smo postigli dobre rezultate, a to je da je prihvaćen naš predlog da se ista podrška pruži i bilo kojoj bugarskoj kompaniji koja stvara radna mesta visoke vrednosti”.\nPeter Statev, predsednik Fondacije IKT klaster, Bugarska\n“Na žalost, slična stvar se dogodila i u Rumuniji, uključujući slučaj “Kontinentala” u Temišvaru. Efekat je bio takav da je apsorbovana radna snaga iz lokalnih IT kompanija. Do pre 15 godina Temišvar je bio broj jedan u Rumuniji po broju i snazi lokalnih IT kompanija. Državna podrška osnivanju “Kontinentalovog” centra u Novom Sadu je velika greška, jer će negativno uticati ne samo na lokalne IT kompanije, već i na lokalne inovacije. Takvi podsticaji su opravdani samo u sektorima sa velikom nezaposlenošću, što nikako nje slučaj u IT sektoru u Novom Sadu”.\nBrad Stelian, predsednik IT klastera Kluž, Rumunija\nVučić u Continentalu: Veće plate i penzije u zavisnosti od rezultata


Liberec tačka preloma - Sport - Dnevni list Danas\nPočetna » Sport » Liberec tačka preloma\nNaredni evropski meč Zvezde može biti ključan i za klub i za trenera Dejana Stankovića\nCrvena zvezda više nije u formi. Ekipa koja je od jula suvereno gazila Superligom sa 10 uzastopnih pobeda za vikend nije uspela da zatrese mrežu Javora, i to na „Rajku Mitiću“.\n1Piše: Vlada Živanović 27. oktobra 2020. 09.28 Izmenjeno: 09.29\nTrener Dejan Stanković nema mnogo vremena da ponovo pronađe pobednički recept jer već u četvrtak u Beograd dolazi Slovan Liberec, što je meč koji bi mogao da bude ključan i za klub i za stratega crveno-belih.\nPoigravao se Stanković sa izborom prvog tima protiv Javora i to ga je bez dileme koštalo dva boda.\nStavljanje mladog Andrije Radulovića na poziciju levog beka, što ovaj nikada ranije u životu nije igrao, kao i početak utakmice bez klasičnog napadača sa samo isturenim Benom, brzo je pokazalo da neće biti pobednički recept protiv kluba iz Ivanjice.\nIako se Ben možda ni ne seća kada je postigao poslednji gol, pre čak osam kola protiv Proletera (21. avgust), teško je za pad forme okriviti samo fudbalera sa Komorskih Ostrva.\nOd početka sezone igrao je na čak pet različitih pozicija i praktično se ni na jednoj nije zaredom zadržao na više od pet utakmica.\nZapočeo je takmičarsku godinu kao špic, pa je vraćen na matičnu poziciju desnog krila, pa je po potrebi igrao levo krilo, a zatim je isproban i kao plejmejker i kao ofanzivni vezni iza napadača.\nNa kraju verovatno ni sam više ne zna šta igra, iako je kao univerzalac uglavnom korektno obavljao svoj posao na svakom od zadataka.\nDa on nije jedini koji ima problem, potvrdio je i promašeni penal Mirka Ivanića.\nBivši fudbaler BATE Borisova postao je prvotimac kod Stankovića, dobijajući minutažu o kakvoj nije mogao ni da razmišlja kod prethodnog trenera Vladana Milojevića.\nMeđutim, igranje po prinicipu toplo-hladno počinje da ponovo budi sumnju u njega i na domaćem polju.\nU Evropi je jasno da ima problem da se trka sa protivničkim veznim igračima i da je zato uvek neophodan neko ko će iza njega paziti da „pokupi“ loptu, ali su zato konstantno dobre igre u Superligi minimum koji se očekuje.\nSrđan Spiridonović je odlično započeo sezonu golom na debiju protiv Novog Pazara u prvom kolu, ali je zatim usledio veliki pad.\nStanković je odlučio da ga na duže „ohladi“ posle slabe igre protiv Tirane, ali mu je u poslednjih nekoliko nedelja dao drugu šansu da proba da opravda povratak u prvi tim.\nPad u igri imaju i Zvezdine mlade nade od kojih se očekuje da ove ili narednih godina napune budžet kluba svojim odlascima u inostranstvo.\nŽeljko Gavrić je na proleće zablistao pod Stankovićevim nadzorom, ali od početka ove sezone kao da se previše oslanja da će igru da „vuku“ drugi, stariji igrači.\nSlično je i sa Veljkom Nikolićem i Njegošem Petrovićem za koje se stiče utisak da su počeli da stagniraju u napretku.\nJedna od najvećih muka trenera crveno-belih od letos je napad.\nBoaći i Pavkov kao da ni nemaju ambiciju da pokušaju da Falčinelija izguraju iz prvih 11, a Italijan nikako da pokaže da nije samo igrač za Superligu već i za neka veća dostignuća.\nZvezda je u poslednja tri meča samo jednom zatresla mrežu protivnika, i to protiv Partizana iz penala (Katai).\nUtakmica protiv Libereca u četvrtak mogla bi da pokaže imaju li crveno-beli kvalitet za jedno od prva dva mesta u grupi Lige Evrope.\nPoraz bi mogao da bude gorka pilula koja bi označila okretanje samo domaćim takmičenjima, a uz to bi čak i na tom polju sigurno poljuljao samopouzdanje celoj ekipi.\nIstovremeno bi se time povećao pritisak na Stankovića da, iako je početnik, dokaže da je trener za velika dela, jer se „samo“ pehari u Superligi još iz ere Vladana Milojevića podrazumevaju.\nTrijumf u četvrtak označio bi mir u kući pred reprezentativnu pauzu. Koliko bi taj mir mogao da potraje, najviše bi zavisilo od rezultata u Superligi.\nNovi remi bi Partizan i Vojvodinu približio na manje od šest bodova, a to bi već značilo uključivanje crvene lampice na „Mitiću“.\nKanga spreman za Čehe\nGejlor Kanga je juče bio negativan na testiranju, što znači da po medicinskim parametrima nema više virus kovid 19. Vezista Gabona inače nije osećao simptome korona virusa, tako da mu nije potreban poseban oporavak, te će u četvrtak za meč sa Liberecom moći da u potpunosti konkuriše za prvi tim.\nDa li je vama jasno da gospodin Stankovic, pored toga sto nema strucne kvalifikacije, na sta se svi mediji i fudbalski zvanicnici uporno prave ludi, ne ume, da obavlja posao fudbalskog trenera ?! Nemojte cenzurisati istinu molio bih.


Sajam peglane kobasice 27. i 28. januara u Pirotu - Novosti - Turistički svet\nSajam peglane kobasice 27. i 28. januara u Pirotu\nManifestacija koja tradicionalno privuče brojne izlagače i posetioce - Sajam pirotske peglane kobasice, i ove godine održaće se u hali “Kej” u Pirotu. Tokom vikenda 27. i 28. januara, kako kažu u Turističkoj organizaciji Pirota, 40 učesnika izlagaće čuveni proizvod.\nOsim proizvođača peglane kobasice, kako su najavili na sajtu Turističke organizacije, učestvovaće i 20 vinarija i proizvođača rakije iz čitave Srbije, uz još toliko izlagača još dva pirotska brenda - sira i kačkavalja.\nPočetak Sajma zakazan je za 27. januar od 10 sati, dok će gradonačelnik Pirota Vladan Vasić i ministar poljoprivrede Branislav Nedimović otvoriti manifestaciju u 12 sati.\nPodsetimo, sve je počelo 2011. godine, kada je organizovano Svetsko prvenstvo u pravljenju ovog specijaliteta iz pirotskog kraja, dok je 2013. godine preraslo u sajam. Organizatori kažu da iz godine u godinu manifestacija raste, a prošle godine Sajam je posetilo više od 5.000 ljudi, uključujući i brojne goste iz Bugarske.


Srbi u Americi na oku selektora: Aleksandar Đorđević\n- Sve pohvale ljudima u KSS. Novi predsednik Predrag Danilović je odmah prihvatio ideju shvativši važnost ovog projekta. Ljudi iz Saveza su svakodnevno bili do kasno uveče na telefonu i mejl vezi sa ekipom iz Amerike jer je trebalo mnogo toga završiti, posebno oko strogih NCAA pravila, plaćanja karata i ostalih detalja o kojima se moralo voditi računa. Istakao bih i spremnost momaka da se odazovu pozivu, što je isto za svaku pohvalu - u dahu je preneo svoje utiske za Blicsport Saša Đorđević.\nTreninge će voditi selektor univerzitetske reprezentacije Zoran Todorović, a uz sebe će imati fizioterapeuta i ekonoma Saveza.\n- „Adidas“ im šalje patike, a „Pik“ opremu koju naš ekonom Joca nosi iz Saveza u Denver. Podvlačim još jednom timski rad, a ideja je da svake godine ovo uradimo uz krajnji cilj da obezbedimo utakmice sa američkim univerzitetima. Sada će to možda biti neka mešovita selekcija za nekoliko utakmica. Ono što je nama dalo veliki skok u ono vreme, upravo su te američke turneje koje bi bilo zbog kalendara lakše organizovati, a selekcije i klubovi uvek su težili da odvedu svoje igrače tamo - podsetio je selektor na praksu iz osamdesetih godina prošlog veka u bivšoj Jugoslaviji.\nOvakve ideje i njihovo sprovođenje samo potvrđuju da i selektor i ljudi u Savezu timski razmišljaju na duže staze, kako o momcima koji su u Americi, koji se ne smeju zapostavljati jer Srbija nije toliko mnogoljudna, tako i o razvoju i unapređenju onih u zemlji.\n- Još pre nekoliko godina sam sebi zadao zadatak da probam da dođem do toga i iskoristim naše odlične odnose sa „US Basketball“ ljudima. Težićemo da pred početak sezone napravimo selekciju ili dve koje bi mogle, naravno uz dozvolu klubova, da odu put Amerike i u nekih desetak dana odigraju pet, šest utakmica. Susret mladih evropskih igrača u tom dobu sa američkim, sa njihovom atletikom, intenzitetom, snagom i brzinom samo nam, najviše tim momcima, može pomoći da što pre shvate značaj fizičke spreme i atletizma, potrebnog da se igra današnja moderna košarka - poručio je sa puno elana u glasu Đorđević.\nAMERIČKI STUDENTI I ĐACI\nNa spisku igrača koji će trenirati u Denveru su: Miloš Vraneš, Filip Rebrača, Ivan Lukić, Aleksa Jugović, Miloš Apić, Luka Vasić, Sebastijan Skoko, Marko Tomić, Aleksa Nikolić, Ilija Stoiljković, Matija Milin, Nikola Vujović, Luka Anđušić, Miloš Jović, Novak Topalović, Luka Filipović, Đorđe Šljivančanin, Mladen Đorđević i Jovan Crnić.


Prvi dan važenja uredbe i podnete žalbe na Facebook, Google - MediaSfera\nProtiv kompanija Facebook, Google, Instagram i WhatsApp podnete su žalbe i to nekoliko sati nakon početka primene Opšteg pravilnika Evropske unije o zaštiti podataka, prenosi BBC.\nKompanije su optužene da primoravaju korisnike da prihvate određena oglašavanja ako žele da nastave da koriste usluge tih internet firmi.\nAktivista Meks Šrems smatra da kompanije nisu korisnicima dale slobodu izbora.\nAko žalbe budu prihvaćene, internet kompanije će biti primorane da promene način rada, a mogu biti i kažnjene, objašnjava BBC.\nOpšti pravilnik za zaštitu podataka je novi zakon Evropske unije kojim se uređuje kako se podaci sakupljaju i na koji način mogu da se koriste.\nKakav uticaj može da ima na firme iz Srbije\nPoverenik Rodoljub Šabić kaže da će se nova uredba EU o zaštiti ličnih podataka, koja noćas stupa na snagu, primenjivati na svakog ko deluje na prostoru Unije, pa i na naše firme koje posluju na tom tržištu. Zato one posebno treba da vode računa o konsekvencama, jer bi kazne mogle da ih odvedu u nokaut, ističe gostujući u „360 stepeni“ na N1.\nPoverenik ističe i to da u ovoj oblasti postoji problem na relaciji SAD – EU. Sistemi zaštite su tradicionalno različiti, EU ima različit koncept zaštite ljudskih prava u ovoj sferi, naglašava, dodajući da tu postoji nešto što će hronično praviti probleme.\nPovećane su i sankcije, pa tako za kršenje uredbe pravno lice može biti kažnjeno do 4 odsto godišnjeg prometa ili sa 20 miliona evra ako, na primer, ne pribavi pristanak korisnika za upotrebu njegovih podataka. Kaže da neće svuda biti identične kazne, i da se ta mera od 20 miliona evra neće izricati ni brzo ni lako, a negde se neće ni izricati. Malo je firmi iz Hrvatske i Slovenije koje bi podnele takve kazne, naveo je Šabić, dodajući da nije kontekst isti za sve države.\nTagoviEU Facebook google Instagram lični podaci građana Rodoljub Šabić WhatsApp


Bečić: Istragom utvrditi ko su naručioci atentata na Vučića\n- I ranije sam govorio ne samo o licima iz kriminalne sredine, već i o određenim visoko rangiranim pripadnicima policije nama susedne države koji su bili umešani u pripremu atentata na političara koji je po njima ugrožavao planove njihovih nalogodavca i njihov opstanak na vlasti. I nije mi čudno što sada verovatno pružaju logistiku Zviceru za ovaj pakleni plan. U ovom trenutku je najvažnije da je atentat na predsednika Vučića sprečen. Ali još važnije je istragom potvrditi informacije o stvarnim naručiocima i finansijerima, jer će se samo na taj način cela hobotnica razotkriti i stati na put kriminalnoj mafijaškoj organizaciji.\n- Zbog toga kao predsednik Odbora za kontrolu službi bezbednosti očekujem i od policije i celog bezbednosnog sektora maksimalno angažovanje na rasvetljavanju svih činjenica i pomnom ispitivanju svih operativnih informacija kojima raspolažu. Siguran sam da direktor Bezbednosno Informativne agencije Bratislav Gašić i ministar Vulin ovu situaciju shvataju veoma ozbiljno i da će istragu sprovesti do kraja, da neće dozvoliti da stvarni nalogodavci ostanu netaknuti, niti da u bilo kom trenutku dođe do ugrožavanja bezbednosti predsednika Vučića - rekao je Bečić.\nBONUS VIDEO - PROTEST U NIKŠIĆU: Nemanja Vuković, predsednik nikšićkog parlamenta obratio se okupljenim građanima\nAleksandar Vučić atentat na Aleksandra Vučića Igor Bečić


Grafit UČK na zidu u Goraždevcu - Radio Goraždevac\nGrafit UČK na zidu u Goraždevcu\nU Goraždevcu je tokom noći osvanuo grafit na jednom zidu na kome piše „UČK Kosovo“. Ovo je uznemirilo građane koji žive u tom delu sela, koji su slučaj prijavili Policiji Kosova.\nPored puta gde je grafit napisan nalazi se kosovska policija koja istražuje slučaj.\nInače, Radio Goraždevac dobio je poruke građana koji žive u blizini spomenika goraždevačkim žrtvama, u kojima tvrde da je polomljen jarbol i odnešena srpska zastava. Kako Radio Goraždevac saznaje ovaj slučaj nije prijavljen Policiji Kosova.\nKancelarija za KiM: Međunarodna zajednica da pojača prisustvo u srpskim sredinama\nPovodom ispisivanja grafita „UČК – Кosovo“ na zidu porodične kuće Кrstović u Goraždevcu regaovala je Kancelarija za KiM, zahtevajući od međunarodne zajednice da pojačaju svoje prisutvo na terenu u srpskim sredinama i osigura mir i bezbednost kako za Srbe tako i za druge nealbanske zajednice.\n„Ovakvim akcijama šalje se jasna i nedvosmislena poruka da Srbi na Кosovu i Metohiji nisu dobrodošli, a po pravilu, vinovnici ovakvih incidenata ostaju bez ikakve sankcije“, navodi se u saopštenju.\n„Molimo i Srbe na Кosovu i Metohiji da ostanu mirni i jedinstveni i ne nasedaju na provokacije, jer cilj ovakvih akcija i jeste da se isprovocira neodmerena reakcija srpske strane“, poručuju iz Kancelarije za KiM.


Ponovo otvoren granični prelaz Horgoš | Autonomija\nPonovo otvoren granični prelaz Horgoš\nKako navode mađarski mediji, otvaranje prelaza i auto-puta koji povezuje Srbiju i Mađarsku, rezultat je pregovora koje su vodili predstavnici dva ministarstva\nMinistri unutrašnjih poslova Srbije i Mađarske, Nebojša Stefanović i Šandor Pinter, otvorili su danas granični prelaz Horgoš između dve zemlje, koji je bio zatvoren pet dana nakon sukoba mađarske policije i izbeglica sa Bliskog istoka i severa Afrike.\nKako navode mađarski mediji, otvaranje prelaza i auto-puta koji povezuje Srbiju i Mađarsku, rezultat je pregovora koje su vodili predstavnici dva ministarstva.\nMediji su preneli da je Stefanović izjavio da je prioritet bio da se to pitanje reši zbog međunarodnog tranzita, ekonomske saradnje i interes stanovništva dve zemlje.\nPinter je rekao da je rešenje pronađeno „u prijateljskoj saradnji“ sa predstavnicima Vlade Srbije.\nNakon sukoba mađarske policije i izbeglica, koje su pokušale da kroz tu zemlju prođu na putu ka Nemačkoj i drugim zemljama Zapadne Evrope, bilo je najavljeno da će prelaz biti zatvoren 30 dana.


Zajedno za LGBT prava\nJavni poziv za zaštitu ranjivih grupa od korona virusa COVID-19\nRADNO VRIJEME TOKOM PRAZNIKA\nKontakt lista epidemiologa\nPored članova Odbora, sjednici je prisustvovalo i par predstavnika NVO sektora među kojima je bio i izvršni direktor CAZAS-a. Takođe, sjednici su prisustvovali i predstavnici Ministarstva zdravlja i ostalih relevantnih institucija koje se bave ovom oblašću.\nTokom konstruktivne i sveobuhvatne rasprave konstatovano je da je narkomanija problem sa kojim se bori društvo na globalnom nivou. Državne institucije koje se bore protiv ovog problema u Crnoj Gori, vođene praksom evropskih zemalja, pokušavaju da ga riješe, što je moguće bolje. Da bi se ostvario taj cilj, potreban je sistemski pristup države, uz učešće svih subjekata koji se bave ovom problematikom, kroz programe prevencije narkomanije od osnovnog obrazovanja, kao i kroz smanjenje ponude droga na tržištu.\nNa sjednici je gdin Golubović naglasio važnost održivosti servisa koji se pružaju ovoj populaciji kao i važnost prepoznavanja uloge servisa za ranjive populacije u sistemu zdravstva u Crnoj Gori.\nTakođe, konstatovano je da je Odbor partner za rješavanje problema u oblasti narkomanije kroz institucije sistema, uz poruku da se podjednako treba baviti uzrokom, kao i posljedicom bolesti zavisnosti.\n🔸 Dan mladih, 12. avgust, obilježićemo zajedno sa partnerima u #Kotor 🥳🥳 @Opstina_Kotor ℹ Više o programu za „Da… https://t.co/bCQJzOfgXi\n👉Kako su se na život sa celijakijom navikli trogodišnja Ljubica i njeni roditelji i kako približiti djetetu nove na… https://t.co/etVdLgQu6E\n❓Šta je celijakija i kako se navići na novi stil života? Koje su mogućnosti koje zdravstveni sistem nudi onima koj… https://t.co/6Bf6LRtOoy


Sudio finale LP 2019. godine: Najuspješniji slovenski fudbalski sudija završio karijeru – Sport Centar Sudio finale LP 2019. godine: Najuspješniji slovenski fudbalski sudija završio karijeru – Sport Centar\nDamir Skomina (45), najuspješniji fudbalski sudija iz Slovenije, danas je saopštio da je završio karijeru, javlja Anadolu Agency (AA).\nSkomina je fudbalski sudija bio od 1992. godine. U Prvoj ligi Slovenije debitovao je 29. jula 2001. FIFA arbitar je od 2003. godine.\nSudio je finale UEFA Lige prvaka 2019. između Liverpoola i Tottenhama. Dijelio je pravdu i u finalu UEFA Evropa lige 2017. kada su se sastali Manchester United – Ajax.\nBio je među sudijama koji su dijelili pravdu na Svjetskom prvenstvu 2018. godine u Rusiji, kao i na dva evropska prvenstva 2012. u Ukrajini i Poljskoj te 2016. u Francuskoj.


Ivanić: Optužnica za referendum će stvoriti nove probleme u BiH - Opcija\nIvanić: Optužnica za referendum će stvoriti nove probleme u BiH\nPredsjedavajući Predsjedništva BiH Mladen Ivanić izjavio je danas da je sve što se događalo oko optužnice povodom referenduma u RS-u “potpuno pogrešno, nepotrebno i samo će dalje proizvoditi nepotrebne probleme u BiH”.\n“Evidentno je da u BiH niko nikome ne može nametati volju, pa tako ni koje će dane neko slaviti, a koje ne”, smatra Ivanić.\nU izjavi za sarajevske medije rekao je da je potpuno neprimjereno sve to učiniti, te da je posebno krajnje nekorektno optužiti ljude koji, kako je naveo, nemaju političku zaštitu, jer poruke takve vrste smatra vrlo opasnim.\n“To je na neki način bila velika želja pravosudnih institucija BiH da pokažu snagu na ovom konkretnom slučaju. A pokazalo se da je nemaju i za mene je ovo samo dalji nastavak političkog djelovanja i političkih procesa kada su u pitanju pravosudne institucije BiH”, zaključio je Ivanić.


Republika / Najnovije istraživanje Faktor Plusa: Naprednjaci i dalje bez premca, iznad cenzusa samo SZS i SPS\npetak, 9. 11. 2018.| 00:08\nKada bi se izbori održavali u nedelju, Srpska napredna stranka imala bi natpolovičnu većinu i osvojila bi 53,6 odsto glasova, pokazuje istraživanje agencije "Faktor plus" koje objavljuje sutrašnji "Blic". Blagi skok u odnosu na prethodni mesec, dodaje se, beleži i Savez za Srbiju (SZS) koji bi imao 13,1 procenat podrške birača, dok bi samo još socijalisti prešli cenzus sa 9,5 odsto glasova.\nVladimir Pejić, direktor agencije "Faktor plus", kaže za "Blic" da se situacija stabilizovala, da je došlo do polarizacije političke scene, ali da polovi nisu ujednačeni.\nNa pitanje da li bi prihvatili kosovsko rešenje ukoliko bi ga podržale sve vodeće svetske sile, uključujući Rusiju i Kinu, upada u oči da građani većinski žele celo Kosovo u sastavu Srbije, prenosi "Blic".\nSNS Naprednjaci Srpska napredna stranka Izbori Savez za Srbiju SZS Socijalistička partija Srbije Socijalisti\n20 godina posle NATO zločina: Grk oštro protiv, Hitlerov sunarodnik izvrdava!\nZorana osudila ispade simpatizera SZS u Lučanima: Nadležni organi da reaguju na svako kršenje zakona\nBojan Stević, SNS: Puna podrška Vučiću i Stefanoviću


Samald uposlio nove radnike\ntraži... go\tSamald uposlio nove radnike\nutorak, 13 decembar 2011 14:16\tŠtampa\nU jeku ekonomske krize, kada brojne fabrike zatvaraju svoje pogone i otpuštaju radnike, mali je broj onih koji imaju potrebu za novom random snagom.\tKompanija Samald komerc iz Novog Pazara zaposlila je 12 radnika u novootvorenom odeljenju za belu tehniku i kućne aparate.\nSve češće se može čuti da ekonomska kriza tera poslodavce na otpuštanje radnika, zatvaranje pogona ili smanjenje procesa proizvodnje. Jedna od retkih u regionu koja se smelo odlučila na širenje svojih kapaciteta je kompanija Samald komerc.\nU novootvorenom odeljenju bele tehnike i kućnih aparata koje se nalazi u Robnoj kući u centru Novog Pazara upošljeno je 12 radnika, pretežno mlađih ljudi. Vlasnik ove firme Ćerim Šemsović kazao je za Regionalnu televiziju da se na ovaj korak odlučio zahvaljujući podršci svojih saradnika i stručnog tima ali i želji da proširi svoj posao i zaposli nove radnike.\n„Na ovih 900 kvadrata biće izložena bela tehnika, kućni aparati ali i kompjuterska oprema. Upošljeno je 12 radnika koji će biti servis građanima”, rekao je on.\nŠemsović je dodao da će uskoro biti otvorena još dva nova objekta u centru grada.\nOtvaranju ovog odeljenja pored građana, prisustvovali su i predstavnici Gradske uprave. Član Gradskog veća Rešad Hodžić kazao je za Regionalnu televiziju da će grad Novi Pazar nastaviti da pomaže privatne preduzetnike.\n„Ovo je smeo potez vlasnika ove firme. Grad će podržati sve dobre ideje kako bi privreda ojačala i kako bi bilo upošljeno što više radnika”, kazao je on.\nSamald komerc će tokom prazničnih dana svojim potrošačima ponuditi brojne povoljnosti, od sniženih cena do odloženog plaćanja.\nA. Grbović\tPročitano 2890 puta\tPoslednji put izmenjeno četvrtak, 06 februar 2014 01:53\tTvitni\tObjavljeno u\n« Dinar ojačao za paru\tNa pomolu pad vrednosti Evra »\nnazad na vrh\tBiznis - više\nProjekat kvaliteta obuće\nOpremljen Klub za traženje posla\nBrže do privrednog subjekta\nBespovratna sredstava za preduzetnike\nSandžaklije iz Turske investiraće u rodni kraj\nObukom brže do posla\nProjekat zapošljavanja mladih\nZa kupovinu fijata povećane subvencije\nKonačnu cenu Trikotaže “Raška” daće Odbor poverilaca\nNacionalna služba zapošljavanja u novim prostorijama\nPljušte kazne za prostakluk\nDinar ubrzano pada iz dana u dan\nLjajić: Sajt će pokrenuti volontere\nSrpska roba ponovo osvojila Kosovo\nNaše plate pet puta manje nego u EU\nKatanac stavljen na 10.800 firmi\nKo odbije posao “leti“ sa biroa


Vojni penzioneri pozivaju na podršku uoči velikog protesta - Penzin\nPočetna Magazin Godine Vojni penzioneri pozivaju na podršku uoči velikog protesta\nVojni penzioneri pozivaju na podršku uoči velikog protesta\nU susret velikom protestu 29. septembra 2015. godine, 10 udruženja vojnih penzionera u saopštenju za medije traži podršku od medija, javnosti i svih građana u atmosferi u kojoj „ministri vlade Srbije svojim izjavama stvaraju negativne reakcije građana u odnosu na vojne penzionere“. U saopštenju podsećaju na diskriminatorski odnos države prema njima koji traje već skoro punih osam godina…\nU saopštenju su kom pozivaju na podršku potpisano je i svih 10 udruženja vojnih penzionera koja organizuju protest: Udruženja sindikata penzionisanih vojnih lica Srbije (USPVLS), Udruženja vojnih beskućnika Srbije (UVBS), Udruženja penzionisanih podoficira Srbije (UPPS), Udruženja penzionisanih podoficira Srbije-Gradski odbor Niš (UPPS-GO Niš), Asocijacije penzionisanih pripadnika Vojske Srbije (APPVS), Udruženja penzionisanih vojnih lica Apatin (UPVL Apatin), Udruženja veterana 63. padobranske brigade (UV 63.padbr), Asocijacije vojnih veterana Srbije (AVVS), Udruženja građana SRC Surčin (UG SRC Surčin), i FB grupa Vojni penzioneri Srbije.\n„S molbom da u skladu s vašom uređivačkom politikom, ali i pozitivnim zakonskim normama o javnom informisanju propratite aktivnosti više od trideset hiljada vojnih penzionera, izdvojenih iz sistema RF PIO kao nekakva posebna grupa, kao kad bi izdvojili lekare i medicinske sestre, inžinjere i tehničare i druge, ustavno i zakonski obespravljena od strane izvršne, a delimično i sudske vlasti.\nNaime, samo vojnim penzionerima je uskraćeno pravo na vanredno usklađivanje penzija za 11.06% od 1. januara 2008. godine, a taj neustavni postupak nije otklonjen do današnjih dana, bez obzira što je Ustavni sud Srbije po tom pitanju doneo više odluka u korist vojnih penzionera, a zatim je to isto učinio i Upravni sud na osnovu tih odluka.\nOvakvim postupanjem institucija sistema budžet Srbije oštećen je za milionske vrednosti, a vojni penzioneri izloženi materijalnoj diskriminaciji, maltretiranju i biološkom dokusurivanju. Obzirom, da su predstavnici izvršne vlasti na čelu sa Predsednikom vlade Srbije do sad više puta obmanuli vojne penzionere, obećavajući rešenje problema „ubrzo, kroz nekoliko dana, samo što nije…“ iako se rešenje tog problema još uvek ne nazire.\nPored navedenog, vojni penzioneri su izloženi diskriminaciji i po pitanju stambenog obezbeđenja. I pored odgovarajuće Odluke Ustavnog suda, oko 2500 vojnih beskućnika živi u neprimerenim uslovima bez stanova koje su po naređenju pretpostavljenih predali u otcepljenim republikama SFRJ.\nPosle donošenja i primene Zakona o privremenom uređenju načina isplate penzija, vojnim penzionerima su penzije umanjene i do 35%, tako da je njih preko 70 odsto egzistencijalno ugroženo jer je penzija jedina porodična imovina.\nMinistri vlade Srbije svojim izjavama stvaraju negativne reakcije građana u odnosu na vojne penzionere, kao što su Izjava ministra Vujovića „da on ne može servisirati vojne penzije od 140 000 dinara“ ili izjava ministra Vulina da bi „Srbija isplatom dugova iz 2008. godine bankrotirala“ što nema veze sa činjenicama.\nZbog svega navedenog prisiljeni smo da pravdu potražimo izlaskom na ulice Beograda, u kom smislu je za 29. septembra 2015.godine u 11:00 časova zakazan PROTEST na Trgu Nikole Pašića, sa protestnom šetnjom do Narodne skupštine Srbije, Ustavnog suda Srbije, Predsednika Srbije i Vlade Srbije. Istog dana Narodnoj skupštini biće predata peticija s potpisima vojnih penzionera i građana Srbije o obezbeđivanju Ustavne ravnopravnosti i jednakosti pred zakonom vojnim penzionerima, a njihove penzije da se usklade u duhu odluke Ustavnog suda „na isti način, pod istim uslovima, u istoj visini kao i ostalim osiguranicima RF PIO iz osiguranja zaposlenih“.\nViše o problemima vojnih penzionera u Srbiji i više protestu čitajte na Penzinu.\nSindikat penzionera (USPS) Palilula poziva na razgovor 'Kako i kuda dalje'


IVAN MRKIĆ Nezavisnost Republike Srpske nije moguća – Bosna online\n26 Decembra, 2012 bosnatopvjesti\nIVAN MRKIĆ Nezavisnost Republike Srpske nije moguća\nSARAJEVO – Uoči za sutra najavljene posjete Bosni i Hercegovini, ministar vanjskih poslova Srbije Ivan Mrkić, u ekskluzivnom intervjuu za agenciju Anadolija (AA), kazao je kako su „odnosi sa BiH dobri i stabilni“, ali da svakako „postoji prostor i za njihovo dalje unapređenje“.\n„U tom cilju planiram da posjetim Sarajevo krajem ove godine, a za početak sljedeće godine očekujemo posjetu predsjedavajućeg Savjeta ministara BiH Vjekoslava Bevande Beogradu. Srbija doživaljava BiH kao veoma blisku državu sa kojom želi da ima najbolje moguće odnose“, kazao je Mrkić u intervjuu za agenciju Anadolija.\nNakon izjave bošnjačkog člana Predsjedništva BiH Bakira Izetbegovića da, ipak, ne želi da se sastane sa predsjednikom Srbije Tomislavom Nikolićem zbog njegovih izjava o „polaganom odumiranju BiH“, te u zbog negiranja genocida u Srebrenici, ministra Mrkića pitali smo koliko zapaljiva retorika može da bude izvor problema na Balkanu?\n„Izjave predsjednika Republike Srbije Tomislava Nikolića su pogrešno interpretirane i izvučene iz konteksta. Smatramo da je za rješavanje svih eventualnih nesporazuma najbolje razgovarati na visokom i najvišem nivou od strane legitimno izabranih predstavnika dvije zemlje“, tvrdi Mrkić.\nVisoki srbijanski zvaničnik je za agenciju Anadolija potvrdio da je u skorije vrijeme moguć i novi trilateralni sastanak Beograd – Zagreb – Sarajevo.\n„Svakako, to je nešto o čemu razmišljamo“, istakao je Mrkić.\nNa pitanje da prokomentira navode iz dokumenta predsjednika Republike Srpske (RS), odnosno Srpske akademije nauka iz RS-a kako je optimalno da „BiH bude cijela iz tri dijela“, kao i konstataciju kako Dodik želi ostaviti utisak da iza njega stoji država Srbija, Mrkić je rekao da “ne želi da komentariše izjave zvaničnika u BiH, bez obzira da li se radi o onima koje stižu iz Sarajeva ili onima iz Banjaluke“.\n„Pozicija Srbije u pogledu BiH je jasna i principijelna. Srbija podržava suverenitet i teritorijalni integritet BiH i sve ono što je dogovoreno Dejtonskim sporazumom. Podržaćemo sve ono oko čega se dogovore tri konstitutivna naroda u BiH“, poručio je ministar vanjskih poslova Srbije.\nIpak, na pitanje novinara agencije Anadolija kako bi se Srbija ponašala u slučaju da RS bilo kada proglasi nezavisnost, te da li bi priznali RS kao nezavisnu državu, Mrkić je odgovorio:\n„Mislim da to niko ne postavlja kao pitanje i mogućnost. To svakako nije nešto o čemu se razmišlja u Beogradu. Mislim da sam vam odgovorom na prethodno pitanje, u pogledu pozicije Srbije prema BiH, odgovorio i na ovo“.\nKomentirajući činjenicu da Srbija, uprkos trudu, ipak, nije dobila tačan datum za početa pregovora s Evropskom unijom (EU), Mrkić je odgovorio kako je Srbija zadovoljna porukama iz Bruxellesa.\n„Zadovoljni smo zaključcima Savjeta ministara EU, koji su potvrđeni na Evropskom savetu, jer oni otvaraju perspektivu da Srbija do juna 2013. dobije datum za početak pregovora o članstvu u EU. Posebno je značajno što su time verifikovani rezultati političkog dijaloga između Republike Srbije i Prištine, koji su otvoreni na nivou premijera Srbije i odgovarajućeg predstavnika privremenih institucija Kosova i Metohije (KiM). Srbija će nastaviti da ulaže konstruktivne napore na tom planu, kao i u pogledu ispunjavanja kriterijuma za članstvo u EU“, smatra Mrkić.\nMinistar Mrkić je svojevremeno izjavio da bi Srbija odustala od članstva u EU ukoliko bi to bilo uvjetovano priznanjem Kosova. Na pitanje da li Srbija i posljednje poruke iz EU vidi kao pritisak da se prizna Kosovo, on sada odgovara odrično.\n“Srbija nikada neće priznati jednostrano proglašenu (JPN) nezavisnost Kosova. Naprotiv, proces približavanja Srbije EU-u, koji je potvrđen upravo usvojenim zaključcima, uopšte ne otvara to pitanje, i svojim ključnim postavkama, s obzirom na to da i pet zemalja članica EU-a ne priznaje JPN Kosova, zadržava statusno neutralni stav“, podvukao je.\nMrkić je u razgovoru za agenciju Anadolija ponovio kako se Srbija bori protiv “separatizma albanske nacionalne manjine na Kosovu i Metohiji”.\n“Svaka zemlja bi isto postupila, neke bi pribjegle i upotrebi oružja. Mi želimo rješenje mirnim putem, a ono mora biti uravnoteženo da bi bilo održivo, da bi bilo istinsko i trajno”, ocijenio je Mrkić.\nMinistar vanjskih poslova Srbije nije se želio izjasniti o tome koliko će na rješavanje pitanja Kosova utjecati činjenica da će početkom 2013. na čelo Vlade Kosova ponovo doći oslobođeni zapovjednik Oslobodilačke vojske Kosova (OVK) Ramush Haradinj.\n„Radi se o unutrašnjim političkim odnosima u našoj južnoj pokrajini i ne bih uopšte želio da špekulišem o tome ‘šta bi bilo kad bi…'“, kratko je kazao Mrkić.\nZadovoljan je odnosima Srbije i Rusije, ali naglašava da Srbija nije zainteresirana ni za jedan vojni savez, pa ni vojni savez Rusije i nekoliko bivših sovjetskih republika, o čemu se u posljednje vrijeme pisalo.\nZadovoljan odnosima Srbije sa Rusijom i Turskom\n„Odnosi Srbije i Rusije su tradicionalno dobri i prijateljski, zasnovani na istorijskoj, kulturnoj, duhovnoj i jezičkoj bliskosti, koje odlikuje podudarnost stavova po širokom obimu pitanja od međunarodnog značaja. Redovni su susreti i posjete na najvišem i visokom nivou. Presjednik Nikolić se do sada već dva puta susreo sa predsjednikom Putinom, a intenzivni su i susreti drugih visokih funkcionera“, pojasnio je Mrkić te dodao:\n„Zahvalni smo na podršci koju Rusija pruža suverenitetu i teritorijalnom integritetu Srbije i naporima da pitanje KiM riješimo mirnim i diplomatskim putem. Rusija je i jedan od glavnih ekonomskih partnera Srbije. U periodu januar – oktobar 2012. godine zabeležena je robna razmjena od 1,73 mlrd. USD. Razvijena saradnja prisutna je i u oblasti naftne i gasne privrede, a Srbija je jedna od zemalja učesnica projekta gasovoda Južni tok. Narodna skupština Republike Srbije je u decembru 2007. godine usvojila Deklaraciju o vojnoj neutralnosti koja isključuje članstvo Srbije u bilo kom vojnom savezu“.\nMrkić je istakao da su i ukupni bilateralni odnosi Turske i Srbije veoma dobri i razvijeni.\n„Između dve zemlje postoji intenzivan politički dijalog na svim nivoima. Smatramo da postoje svi uslovi za razvoj sveobuhvatne bilateralne, a prije svega ekonomske, saradnje između dvije zemlje. Turska pokazuje snažan ekonomski interes za region Balkana, uključujući i Srbiju, imajući u vidu da za Ankaru Srbija predstavlja važan saobraćajni koridor i najkraću vezu sa Evropom i evropskim tržištem“, tvrdi Mrkić.\nMeđutim, dodao je kako nije zadovoljan ekonomskom razinom saradnje. Mrkić vjeruje da ona može biti daleko bolja.\n„Uprkos potpisanim i implementiranim sporazumima o slobodnoj trgovini i međusobnom ukidanju viza, privredna razmjena između Srbije i Turske, u iznosu od skoro pola milijarde američkih dolara, iako duplirana u posljednje dvije godine, ne odgovara postojećem nivou političkog dijaloga i potencijalu kojim objektivno raspolažu dvije zemlje. U tom smislu, smatramo da su se stekle sve pretpostavke za dinamičniji razvoj privredne saradnje, kako na planu povećanja spoljnotrgovinske razmene, tako i investicija, posebno u domenu izgradnje infrastrukture u Srbiji. Smatramo, takođe, da postoje značajne mogućnosti za saradnju u oblasti zajedničkog nastupa na tržištu trećih zemalja, prije svega u regionima BI i Sjeverne Afrike“, rekao je Mrkić u intervjuu za agenciju Anadolija.\nŠef srbijanske diplomatije pozitivno se osvrnuo i na širenje utjecaja Turske na Balkanu, odnosno nastojanje te zemlje da pomirljivom politikom, izbjegavanjem sukoba, bude jedan od faktora stabilnosti u ovom dijelu svijeta.\n“Srbija ima veliko uvažavanje za rastuću ulogu Turske u međunarodnim odnosima, a što je, između ostalog, rezultat rasta turske ekonomije, koja je po veličini na šesnaestom mjestu u svjetskim razmerama, a na šestom u poređenju sa evropskim ekononomijama. Smatramo da, s obzirom na istorijske veze sa regionom Zapadnog Balkana, Turska može da ima značajan doprinos u jačanju stabilnosti i stvaranju pozitivne atmosfere u odnosima u regionu, naravno uz uvažavanje legitimnih interesa naroda i zemalja na ovom prostoru. U tom smislu, politika Turske, zasnovana na principima međunarodnog prava, Povelji UN-a i Završnom dokumentu OEBS-a iz Helsinkija nesumnjivo može doprinijeti poboljšanju odnosa i ukupnog međusobnog razumijevanja zemalja našeg regiona, kao i prevazilaženju nesporazuma i problema nastalih tokom nedavne prošlosti“, poručio je Mrkić.\nMinistra Mrkića pitali smo i da li ovaj dio svijeta može ponovno biti sigurnosno pitanje i da li je Balkan na 100. godišnjicu Balkanskih ratova pred novim izazovima s obzirom na to da kriza u BiH traje, odnosi Srbije i Hrvatske su loši, u posljednje vrijeme ima problema i u Makedoniji.\n„Nema tajni da razlike među nama i dalje postoje, ali mislim da danas svi shvataju da smo već izgubili previše vremena i da niko nema pravo da ugrožava bolju budućnost svih naših građana. Mi u Srbiji smo mišljenja da je u opštem interesu da naš region bude razvijen, stabilan i miran, kao i da različitosti u njemu treba da budu posmatrane kao bogatstvo, a ne kao izvor nesporazuma i problema“, naglasio je srbijanski šef diplomatije.\nZanimalo nas je i da li loši odnosi između Srbije i Hrvatske, a poslije presude Haškog tribnala u slučaju protiv generala Ante Gotovine i Mladena Markača, mogu biti izvor problema na Balkanu. Mrkić se slaže da „presuda upućuje lošu poruku regionu, jer pokazuje da je moguće činiti najteže zločine i ne biti kažnjen za njih“.\n„Takva situacija sigurno otežava ukupan proces pomirenja među zemljama i narodima na ovom području. Ipak, zbog bolje budućnosti građana i jedne i druge zemlje mi moramo učiniti sve sa naše strane da proces pomirenja učinimo mogućim. Srbija i Hrvatska su susjedi i biće susjedi, zbog čega su upućeni na unapređivanje svojih odnosa. U tom cilju, na nekoliko sastanaka sa hrvatskom koleginicom Vesnom Pusić, uspjeli smo da definišemo mehanizme za riješavanje otvorenih pitanja i da se saglasimo oko oblasti u kojima je moguće intenzivirati saradnju. Jedna od njih je i saradnja na polju evrointegracija i naši timovi uveliko rade na definisanju pravnog okvira koji bi regulisao tu saradnju“, kaže prvi čovjek Ministarstva vanjskih poslova Srbije.\nOn je potvrdio da će 10. aprila 2013. biti održana Javna rasprava u Generalnoj skupštini Ujedinjenih naroda (UN) pod nazivom „Uloga međunarodnog pravosuđa u postizanju pomirenja“.\n„Javna rasprava na Generalnoj skupštini UN-a pruža mogućnost Srbiji da međunarodnu javnost upozna sa svojim pogledima na rad međunarodnih tribunala. Očekuje se da bi na kraju debate trebalo da se usvoje zaključci u formi zvaničnog dokumenta“, kazao je Mrkić.\nNeće doći do uvođenja viza\nŠef srbijanske diplomatije kazao je kako smatra da do ponovnog uvođenja viznog režima neće doći.\n„Mi mislimo da do toga neće doći jer Srbija koordinisano djeluje, kroz saradnju sa Briselom i sa odnosnim zemljama članicama, u cilju riješavanja ovog problema, odnosno svođenja broja azilanata na najmanju moguću mjeru. U pitanju su isključivo ekonomski motivi izazvani pretežno sadašnjom socio-ekonomskom krizom. Eventualno uvođenje viza negativno bi se odrazilo na ukupnu situaciju i raspoloženje građana Srbije prema EU, a jasno je da bi imalo negativne posljedice i na širem planu“, apostrofirao je Mrkić.\nProtiv nasilne promjene granica na Balkanu\nMrkić je za agenciju Anadolija komentirao i sve glasnije najave stvaranja tzv. „Velike Albanije“.\n„Smatramo da je promovisanje ideje ‘Velike Albanije’ suprotno svemu za šta se danas zalaže EU i sve zemlje koje joj teže. Stav Srbije, u tom smislu, veoma je jasan – protivimo se svim nasilnim promjenama međunarodno priznatih granica, posebno na Balkanu, koji zbog svoje etničke raznolikosti predstavlja izuzetno osjetljivo područje, gdje je euforična i nacionalistički intonirana retorika višestruko štetna. Smatramo da ovakve i slične izjave ne doprinose jačanju povjerenja i saradnje među zemljama Zapadnog Balkana. Naglašavamo da je Srbija trajno opredijeljena da razvija i unapređuje bilateralne odnose i saradnju sa svim susjednim zemljama i, u tom kontekstu, Albaniju vidi kao važnog partnera sa kojim želi da postigne stabilne dobrosusjedske odnose i da unapređuje saradnju u oblastima gdje je to moguće i gdje postoje zajednički interesi“, stava je ministar Mrkić.\nSrbijanski šef diplomatije u razgovoru za agenciju Anadolija komentirao je i to koliko je EU u vrijeme sveopće krize zainteresirana za integraciju ovog dijela svijeta u svoj „ekskluzivni klub“.\n„Zaključci Savjeta Evropske unije otvaraju dalju perspektivu procesa proširenja koje, kao dugoročno strateško opredijeljenje Evropske unije, nije dovedeno u pitanje. Iako suočena sa unutrašnjim problemima, Evropska unija je na putu njihovog pozitivnog riješavanja, što je potvrđeno i u stavovima najviših zvaničnika EU-a na proteklom zasedanju Evropskog savjeta. Kao ilustraciju navešćemo i nedavnu izjavu Lucinde Creighton, državne sekretarke u Ministarstvu za evropske poslove Irske, koja je, prilikom predstavljanja prioriteta irskog predsjedavanja Savjetom Evropske unije, istakla da je njena zemlja veliki entuzijasta kada je riječ o proširenju Evropske unije“, riječi su ministra Mrkića.\nGlasanje za Palestinu neće narušiti odnose s Izraelom\nGlasanje Srbije u korist unapređenja statusa Palestine u UN-u, kaže Mrkić, neće narušiti odnose Srbije i Izraela.\n„Republika Srbija je zajedno sa 132 države članice UN, među kojima je i većina članica EU-a, donijela odluku da glasa u prilog Rezolucije o davanju statusa države posmatrača nečlanice Palestini. Takva odluka doijneta je u skladu sa brojnim ranije donijetim rezolucijama Savjeta bezbjednosti i Generalne skupštine UN-a, koje potvrđuju prava Palestinaca na samoopredijeljenje. Srbija ističe važnost hitnog nastavka mirovnih pregovora i ubrzanja postizanja mirnog rješenja, u skladu sa odlukama Savjeta bezbjednosti UN-a, kao i Madridskim principima, a što je u interesu i Palestine i Izraela. Izraelu je poznat stav Republike Srbije po ovom pitanju i ovakav ishod glasanja neće uticati na tradicionalno dobre bilateralne odnose dviju vrlo prijateljskih zemalja“, zaključio je Mrkić u intervjuu za agenciju Anadolija.\nrepublika srpska samostalnost nemoguca iluzije o samostalnosti nerealno\nPrevious IZETBEGOVIĆ ODGOVORIO NIKOLIĆU Očekujemo da Nikolić izađe iz cipela opozicionog političara\nNext Odjeci Nikolićeve posjete Banjoj Luci Zaokret Srbije ili kraj Dodikove politike


“Škola za bake i deke” Doma zdravlja Novi Sad | TV KANAL 9 NOVI SAD\nNaslovna EMISIJE “Škola za bake i deke” Doma zdravlja Novi Sad\n“Škola za bake i deke” Doma zdravlja Novi Sad\nVIDEO K9: Sadašnje i buduće bake i deke, mogu da se prijave u "Školu za bake i deke" koju osniva Dom zdravlja Novi Sad. Cilj ove škole je unapređenje zdravlja porodice koja je osnovna ćelija svakog društva\nU toku su prijave za Školu za bake i deke koju Dom zdravlja Novi Sad organizuje u cilju unapređenja zdravlja porodice.\nU ovoj školi će, kažu u Domu zdravlja bake i deke imati priliku da povećaju svoje znanje i veštine za čuvanje dece, ali i znanja i veštine koje su potrebne za zdravu starost u fizičkom, psihičkom i socijalnom smislu.\nS obzirom da se veliki deo roditelja u čuvanju dece, oslanja upravo na svoje roditelje, bake i deke su neprocenjivi resurs koji svojim iskustvom u podizanju dece mogu da pomognu svojoj deci i svojoj unučadi.\nŠkola za bake i deke biće organizovana dva dana,tokom kojih će lekari specijalisti interne i socijalne medicine, psiholog i patronažna sestra održati predavanja na temu bezbednosti dece, prevazilaženju teškoća koje nosi treće doba, pripreme zdravih obroka za porodicu i slično. Predavanja će biti organizovana u Upravnoj zgradi novosadskog Doma zdravlja na Bulevaru cara Lazara tokom novembra i decembra u poslepodnevnim ili večernjim terminima. Sadašnje i buduće bake i deke koji su zainteresovani za Školu, mogu da se prijave na broj 021/6616 360 i 4879 862.\nŠkola za bake i deke biće, kako je saopšteno, sastavni deo budućeg Gradskog centra za unapređenje reproduktivnog zdravlja koje osniva Dom zdravlja uz pomoć sredstava koje su obezbedili Кabinet ministra bez portfelja zaduženog za demografiju i populacionu politiku i Grad Novi Sad.\nPrethodni tekstUčenici nagrađeni za priču na temu poslovice\nSledeći tekstNa Goliji ugrožene kukumavke i male sove